Қирғизистон: Рашод Камоловга қарши иккинчи жиноят иши қўзғатилди, унинг ўрнига янги имом тайинланди - Фарғона.Ру ахборот агентлиги\n22:55 msk, 14 Июль 2020\nФотосуратда – “Аc-Сарахсий” масжиди\nЎш вилояти Қорасув туманидаги “Ас-Сарахсий” масжиди имоми лавозимини шу районинг имоми Суюн ажи (хожи) Калиқов вақтинча эгаллаб турадиган бўлди.\nЎш вилояти қозиси Ниязали Арипов 13 февраль куни “Ас-Сарахсий” масжидига жума номозига келиб бу янгиликни эълон қилди ҳамда Қалиқовни масжид қавмига таништирди. Шу куни жомеъ масжидига номозхонлардан ташқари ҳуқуқни муҳофаза қилиш органлари ходимлари ҳам етиб келдилар, масжид дарвозаси ёнида эса сапёр хизматининг автомобили келиб туриб олди. Масжид яқинида блокпостлар ўрнатилиб, милиционерлар келаётган машиналарни текшириб ўтказа бошладилар.\nНиязали Арипов масжид қавми олдида мавъиза қилиб, уларни сабрга ва тотувликка чақирди, Қуръон оятлари ва ҳадислардан мисол келтирди. Ва шундан сўнг ҳибсга олинган Рашод Камолов ўрнига Суюн ажи Қалиқов “Ас-Сарахсий” масжидига вақтинча бош имом-хатиб вазифасига тайинланганини эълон қилди.\n“Масжид қавми ўртасида тинчлик ва тотувликни мустаҳкамлаш, миллатлараро муносабатларни асраб қолиш ва Аллоҳ берган неъматлари эвазига шукроналарни адо этиш учун мана шу одамга мурожаат қилинглар”, - дея Қалиқовга ишора қилди қози. – Бугун номоздан олдин мен уни сизларга вақтинча имом этиб тайинлайман. Бу одам ҳар куни бомдодни сизлар билан ўқийди ва жума номозларингизни ўтказиб беради, сизларнинг муаммоларинингизни тинглайди ва ҳамжиҳатлигингизни мустаҳкамалайди. Ўзи ҳал эта олмаган муаммоларни бизга айтади, биз ёрдам берамиз. Ҳаммамиз юртимизда тинчлик ва тотувлик барқарор топиши учун интилишимиз керак, - дея мавъизасини якунлади Арипов.\nШундай қилиб, Суюн ажи Қалиқов бир вақтнинг ўзида иккита – туман имоми ва масжид имом-хатиби лавозимларини бажара бошлайди.\nЎш вилояти ИИБ матбуот котиби Замир Сидиқов “Фарғона” агентлигига маълум қилишича, жума номози вақтида “Ас-Сарахсий” масжиди ёнида 50 нафар милиционер навбатчилик қилиб турган, улар “тартибга риоя этилишини назорат қилиб, шаҳарликларнинг хавфсизлигини таъминладилар”. Ҳибс этилган имом Рашод Камоловнинг тарафдорлари томонидан вазятни издан чиқаришга уринишлар кузатилмади.\n“Ас-Сарахсий” масжидида жума номози\nШу вақтнинг ўзида Ўш вилояти қозияти Рашод Камолов расман масжидга имом бўлмагани тўғрисидаги хабарни тарқатди. “Қавм ўртасида норозиликлар пайдо бўлмасин деб, уни имомгарчиликда қолдирдилар, аммо уни тайнилаш тўғрисида ҳеч қанақа буйруқ чиқарилмаган. Унинг хизмат фаолиятига шарҳ бера олмаймиз, аммо расман шуни маълум қиламизки, Рашод Камолов имом бўлмаган”, - деди Ниязали Арипов “Фарғона” агентлигига.\nЭслатиб ўтамиз, , “Ас-Сарахсий” масжидининг имоми Муҳаммадрафиқ Камолов 2006 йилда ўлдирилганидан сўнг унинг ўрнига ўғли Рашод Камолов имомлик қила бошлади. Тафсилотлар сайтимизда чоп этилган “Рашод Камолов: обрўли имомми ёки Қирғизистоннинг бош исломчиси?” дея аталувчи мақолада баён этилган.\nҚирғизистон ички ишлар вазирлиги қозиятнинг ушбу баёнотини гўё ўз қўли остида ишлайдиган имомнинг фаолияти учун масъулиятдан ўзини олиб қочишга уринишдек баҳолади. Ўш вилояти ИИБ 10-бўлимининг бошлиғи Раим Салимовнинг қайд этишича, шу кунгача ҳамма Камоловни номи юқорида зикр этилган масжиднинг имоми сифатида таниб келган.\n“Ўша қозининг ўзи ҳам, маҳаллий аҳоли ҳам Камоловнинг “Ас-Сарахсий” масжидида ишлаётганини билишарди. Камолов ҳам ўзини имом деяпти. Қозиятнинг “у имом эмас, у лидер” деган гаплари мавҳум, ноаниқ. Шу чоққача у ҳамма учун имом бўлиб келган. Бундан ташқари, унинг қўлидаги гувоҳномада ҳам “лавозими” деган жойида “имом” деб ёзилган.” Милиционерлар юздан зиёд одамларнинг кўрсатмаларини тўпладилар. Ҳамма Камолов сўнгги етти-саккиз йил давомида “Ас-Сарахсий” масжидида имом бўлиб келганини тасдиқлаяпти”, - дея тушунтирмоқчи бўлади Раим Салимов.\nШу билан бирга, Ўш ИИБ 10-бўлим бошлиғи Жақип Зулпуев масжид биносини болалар боғчасига ёки мактабга айлантиришни, янги “Ас-Сарахсий” масжидини эса бошқа жойда очиб, унги бошқа имомни тайинлашни таклиф этмоқда.\nҚорасувликлар ҳамда Камоловга яқин одамлар “тилим бошимни емасин”, деган ўй билан имомнинг ҳибсга олиниши борасида журналистларга интервью беришни истамаяптилар. Улар фақат “Камолов яхши одам”, деган гап билан чекланиб қоляптилар, холос.\n“Албатта Рашодни қамаб қўйганлари чатоқ бўлди. У яхши имом эди. Лекин биз ҳозирча қандайдир каттароқ акция ёки намойиш ўтказишдан тийилиб турибмиз, чунки душманлар бирорта провокация уюштириб, имомга зарар етказиш мумкин”, - дейди Рашод Камоловга яқин инсонлардан бири “Фарғона” мухбири билан суҳбатда.\nШу вақтнинг ўзида Рашод Камоловга нисбатан яна битта жиноят иши қўзғатдилар. Бу ҳақда Раим Салимов 16 февраль куни бўлиб ўтган матбуот анжуманида билдирди. “Имом ва ячейка аъзолари атрофида юзага келган аҳволни ўрганиб, биз манзиллар бўйича тинтувлар ўтказдик ҳамда беш юзга яқин DVD-диск, флеш-карталар, китоблар, “Ҳизбут-Таҳрир” ташкилоти шиорлари ёзилган брошюраларни мусодара қилдик. Ушбу ҳолатлар юзасидан иккинчи жиноят иши қўзғатилди. Рашод Камолов тергов изоляторига қамаб қўйилди, суд уни икки ойга ҳибсга олиш тўғрисида санкция берди”, - дейди Салимов 24.kg келтирган иқтибосда.\nСалимовнинг маълум қилишича, Рашод Камоловнинг интернетда тарқатилган видеомурожаати теологик экспертизага юборилган: “Ўз чиқишларида у ҳалифатни барпо этишга чақирган. Шунингдек, у одамларни Суриядаги урушга сафарбар қилишда гумонланмоқда”. Тергов манфаатларини баҳона қилиб, у уруш ҳаракатлари ҳудудига қанча қирғизистонлик кетгани тўғрисида маълумот беришни истамади. “Аризалар тушиб турибди”, - деди у.\nИИВ 10-Бош бошқармаси бошлиғи Рафик Мамбеталиев Бишкекда матбуот анжуманида билдиришича, Қирғизистонда ўтган йили одамларни уруш ҳаракатлари зонасига одамларни сафарбар қилишнинг 86 та ҳолати аниқланган. “2014 йилда – 86 та ёллаш фактлари аниқланган бўлиб, 23 та жиноят ишлари қўзғатилди. Нега 23 та? Чунки биз фактларни аниқлаймиз, холос. Уларнинг текшируви билан Миллий хавфсизлик давлат қўмитаси шуғулланади”, - дейди Мамбеталиев К-news келтирган иқтибосда. Шунингдек, Мамбеталиев Суриядан қайтган барча фуқароларга нисбатан “Ёлланиш” моддаси бўйича жиноят ишлари очилишини маълум қилди.\nШоҳруҳ Соипов, фотосуратлар муаллифга тегишли


Яман инқирози: БМТ Хусий исёнчиларсиз музокараларни бошлади - BBC O'zbek\nЯман инқирози: БМТ Хусий исёнчиларсиз музокараларни бошлади\nБМТ Бош котиби Пан Ги Мун Женевада Ямандаги можаро бўйича музокараларни очиб берди. Аммо, музокараларда ҳозирча Хусий исёнчилари йўқ.\nХусийлар якшанба оқшомида Женевага қўнишлари кутилганди, бироқ энди уларнинг ташрифи душанба тушгача кечиктирилган.\nЖаноб Бан "томонлар ўзаро айтишиб ўтирган бир вақтда, Яман ёниб кулга айланаяпти", деб айтган ва зудлик билан жанглар тўхтатилишига чақирган.\nОйлаб давом этган жанглар оқибатида 20 миллион яманликлар ёрдамга муҳтож эканлари ишонилади.\nМожарода 2 мингдан ошиқ одам нобуд бўлар экан, БМТ Ямандаги вазиятни "фожеали" дея тасвирлаган.\nМузокараларни очар экан, жаноб Бан: "Бугунга келиб Яманнинг омон қолиши масаласи қил учида турибди", - деди.\nУ учта асосий нуқтага эътиборни қаратишни сўради: "Биринчидан, Муқаддас Рамазон ойи бошланар экан яманликларга бироз нафасларини ростлаб олишлари учун ва уларга ёрдам етиб бориши учун жангларда танаффус эълон қилиш керак".\n"Иккинчидан, мен томонларни маҳаллий оташкесимларга келишиб олишларига чақираман. Учинчидан, мен уларни тинч ва тартибли сиёсий тарзда янги ҳокимиятни тузиш, ва унга барча сиёсий партиялар, аёллар, ёшлар ва фуқаролик жамияти вакилларини жалб қилишларига чақираман", - деди у.\nБи-би-си мухбири Иможен Фокснинг Женевадан хабар қилишича, Хусий вакиллари ташрифи уларнинг самолётлари қайси мамлакат ҳаво ҳудудидан учиши мумкинлиги борасидаги ноаниқликлар туфайли кечиктирилган.\nУнинг айтишича, бу ноаниқликлар музокараларга яхши таъсир қилмайди.\nСаудия Арабистони бошчилигидаги араб давлатлари коалицияси март ойидан бери Хусий исёнчиларини бомбардимон қилишмоқда.\nБомба амалиётлари Яман Президенти Абдраббуҳ Мансур Ҳадийни қўллаб-қувватлаш илинжида бошланганди.\nОхирги кунларда саудий қўшинлари ва хусийлар ўртасидаги жанглар Яманнинг Саудия Арабистони билан чегарасида қақшатқич тус олган.


ИнтерФУТБОЛ :: Келишилмаган ўйинлар\nХуллас, ўйинларни келишувчилар, «пул-зако»си қошида унча-мунча донишманд ип эшолмайди.\nУмуман олганда, келишилган ўйинларни келишилмаганларидан фарқлаш қийин эмас. Масалан, «Пахтакор»нинг ўйинни соғинган захира таркиби очко сув ва ҳаводек зарур «Динамо»ни аямади. Бу каби ўйинлардан сўнг, «Орзу бошқа, имкон бошқа!» деймиз. «Сўғдиёна»нинг 3-ўринга интилиши таҳсинга лойиқ, албатта. Бекободда беомон «жанг» кечди. Аммо «Бунёдкор»нинг мағлубиятини, изоҳлаш мушкул, барибир. «Қалдирғочлар» совриндор бўлишни исташмаётгандек, гўё. Назаримизда, Вадим Абрамов ҳам, Зайниддин Зидан ҳам икки ўт орасида қоврилишмоқда. Вадим Карленович қоврилаётган икки ўт ҳолида ҳозирча мулоҳаза йўқ. Зидан масаласида эса қарашлар турли-туман. Лекин аёвсиз бир ҳақиқат у тарафда: «Реал» янгиланишга муҳтож. Шунинг учун ҳам буюк футболчи ва мураббий ярадор йўлбарс мисоли ўзини ҳар томонга урмоқда, аниқроғи, таваккалига иш тутмоқда. У захира таркиб ишончдан руҳланиб, «Мальорка»ни енгади, деб ўйлади. Футболчилар эса ишончни оқлашолмади. Эҳтимол, Зидан ЕЧЛдаги аҳволни яхшилаш учун шундай йўл танлагандир... Эҳтимол. Яхшиси, ҳаммасини вақт ҳукмига ҳавола қиламиз ҳозирча ва баралла айтамиз: «Яшасин келишилмаган ўйинлар!»


Автор работы: Пользователь скрыл имя, 26 Декабря 2011 в 11:01, реферат\nХитойнинг Ўзбекистонга жалб этилган сармоялари.docx\nХитойнинг Ўзбекистонга жалб этилган сармоялари.\n2001 йил апрель ойида Хитой Бош Вазири ўринбосари Ли Ланьцин бошчилигида делегация ташриф буюрган эди. Ташриф мобайнида ХХР ЎзРга 5 млн. Юан (625 минг АҚШ $) миқдорида бадалсиз молиявий ёрдам ажратган эди. 2004 йил Тошкент ва 2005 йил Пекин саммити чоғида инвестиция масалари хам кўриб чиқилиб, унга кўра Хитой Узбекистонга 2 млрд. АКШ $ миқдорида инвестиция киритиши режалаштирилаётгани билдириб ўтилди, шундан 600 млн.и нефть ва газ сохасига йуналтирилади.\nХитой Ривожланиш банки рахбари Ю Сяопиннинг ташрифи чоғида Хитой ривожланиш Банки ва Алока Банклари ўртасида шартнома имзоланди. Бу шартномага кўра, Хитойнинг «Huawei technologies» компанияси лизинг асосида «Ўзбектелеком» АКга 18,3 млн. АКШ $ миқдоридаги телекоммуникацион қурилмалар етказиб беради\n2004 йилгача кўпгина Хитой инвестициялари асосан агросаноат комплексига йўналтирилган эди. 2004 йилда ХХР бошлиғи Ху Цзинь Таонинг расмий ташрифи чоғида сиёсий, иқтисодий, ҳарбий – техник, маданий – гуманитар соҳаларига оид бир қанча шартнома ва битимлар имзоланди. Ҳозирги кунда Ўзбекистон Республикаси ҳудудида 100 дан ортиқ Хитой инвестицияси асосида корхоналар, 30 га яқин Хитойнинг йирик корхоналарининг ваколатхоналари ташкил этилди. Бу ЎзР ХХРнинг Ўрта Осиёдаги асосий ҳамкорларидан эканлигидан далолат беради. 2004 йилда Ташқи Иқтисодий Фаолият Ўзбекистон Миллий Банки ва ХХР Экспорт – Импорт Банки томонидан 129 млн. Юан ва 29 млн. АҚШ $га қарз битими имзоланди. Бу Хитой Банки томонидан олинган маблағлар ирригация соҳасини, телерадиоузатишни йўлдош тизимини орқали амалга ошириш ва ривожлантириш хамда бошқа сохаларни ривожлантиришга йўналтирилди. 2005 йил май ойида ЎзР Президентининг расмий ташрифи чоғида Ташқи Иқтисодий Фаолият Ўзбекистон Миллий Банки ва ХХРнинг Экспорт – Импорт Банки ўртасида 31.4 млн. АҚШ $ қарз битими имзоланди. Бу маблағлар “Ўзбектелеком” Акциядорлик Компаниясини реконструкци қилиш ва модернизациялаш, шунингдек “Тўполанг” ГЭС учун йирик электрогенератор сотиб олиш учун йўналтирилди.\n2004 йил июлда Ўзбекистон Республикаси Вазирлар Маҳкамасининг №338 қарори асосида 43 та инвестицион проект ишлаб чиқилган. Шундан 21 та проект умумий суммаси 344 млн. АҚШ доллари бўлиб, Хитой ҳукумати томонидан ажратилган маблағлар ҳисобига молиялаштирилади. Қолган 22 та проект эса Хитой ҳукумати ШҲТга аъзо давлатларга ажратган 900 млн. АҚШ $ фондидан молиялаштирилади. Бу проектларнинг умумий суммаси 610 млн. АҚШ $ни ташкил этади.\n2005 йил июль ойида Бош Вазир ўринбосари У И ташрифи мобайнида савдо ҳамкорилиги бўйича бизнес – форум ўтказилди. Унда 500 га яқин икки томондан йирик саноат корхоналари иштирок этди. Ташриф мобайнида “Узбекнефтегаз” ва ХХРнинг “Синопек” корхоналари ўртасида битим имзоланди. Бунга кўра ХХР томонидан олиб кириладиган 106 млн АҚШ $ миқдоридаги бевосита инвестициялар ҳисобига Андижон ва Наманган вилоятларида геолоразведка ишлари амалга оширилади. Ташриф чоғида 12 та шартнома, битим ва грантлар имзоланди. Бизнес – форум якунида икки давлат ўртасидаги товар айирбошлаш ҳажми 1.5 – 2 млрд. АҚШ $ етказиш режалаштирилди.\n2005 йил декабрь ойида Ўзбекистон Республикаси Давлат Мулки Қўмитаси томонидан “Ўзбекистон почтаси” Очиқ Акциядорлик Жамиятининг 25.4 % давлат улуши акциялари хорижий инвесторларга сотиш мақсадида тендер эълон қилинди. Тендерда Росииянинг НПФ “Инлекс”, “Орбита” хамда ХХРнинг FINEX LTD коммуникация компанияси иштирок этди. Тендерда таклиф қилинган акцияларнинг умумий хажми 2093 та бўлиб, уларнинг бошланғич қиймати 2 448 минг АҚШ $. Тендерда якуний ҳисоб – китобларга кўра ХХРнинг FINEX LTD коммуникация компанияси ғолиб чиқди. Ҳозирги кунда “Ўзбекистон почтаси” Очиқ Акциядорлик Жамияти дунёнинг деярли барча мамлакатлари билан почта алоқаларини ўрнатган. Бундан ташқари Бутунжаҳон Почта Жамияти олдида Республиканинг почта мажбуриятларини бажаради. Умум ҳисобда 2005 йилда Хитой томони умумий миқдори 350 млн. АҚШ $ бўлган имтиёизлар кредитлар ва турли грантлар ажратган.\nҲозирги кунда Ўзбекистонда Хитой инвестицияси иштирокида 100 га яқин корхоналар фаолият олиб бормоқда. Улар асосан иқтисодиётнинг енгил саноати, қишлоқ хўжалик маҳсулотларини қайта ишлаш тармоғи, информацион технологиялар тармоғида фаолият олиб бормоқдалар. Машинасозлик, энергетитка, химия, телекоммуникация ва иқтисодиётнинг бошқа соҳаларида бир қанча проектлар амалга оширилмоқда. Ундан ташқари иқтисодиётнинг асосий инфраструктураларида ҳамкорлик активлаштирилмоқда. Мисол қилиб Хитойнинг “Ситик” трансмиллий корпорацияси “Ўзбекистон темир йўллари” ДАТКни 12 та янги электровоз билан таъминлади, ундан ташқари Қўнғиротдаги сода заводининг қуриб ишга туширилишида ҳам иштирок этди. Бу завод 22 август 2006 йилда ишга туширилди. Бу завод Хитойнинг Экспорт – импорт суғурта корпорацияси суғуртаси асосида Хитойнинг Савдо – саноат банкининг кредити (90%) ва Ўзбекистон Республикаси Ўзсаноатқурилиш банкининг кредитлари (10%) асосида молиялаштирилди. Ҳозирги кунда Қашқадарё вилоятида калий заводини қуриш бўйича икки томонлама музокаралар олиб борилмоқда. 1998 йилда Наманганда 2 АТС қурилишида ҳам Хитойнинг Huawey Technologies компанияси иштирок этган эди. 2005 йилда сентябрь ойида бу компаниянинг ўзининг Huawey Technologies ўқув марказини ташкил этди. Анхойнинг (Хитой) ADC акционер компаниси ҳукуматлараро битимга асосан Ўзбекистонда ернинг мелиоратив ҳолатини яхшилаш учун Хоразм вилоятига ер ҳайдайдиган янги техникаларини келтирди. 2007 йилнинг январь ойида “Узкоммунхизмат” ва Хитойнинг China National Machinery Import & Export Corporation (CMC) компаниялари ўртасида Ўзбекистон уй фондини иссиқ ва совуқ сувларини ҳисоблайдиган қурилмаларни ўрнатиш бўйича шартнома имзоланган. Шартнома қиймати 17 млн АҚШ $га тенг бўлиб, Хитой ҳукумати томонидан очилган кредит линияси асосида молиялаштирилади. Кредит муддати 20 йилга тенг бўлиб, дастлабки 5 йил имтиёзлидир.\nЭнергетика соҳасида ҳам ҳамкорликка катта аҳамият берилмоқда. Мисол учун Орол бўйи худудларда углеводородларни қидириш бўйича тузилиб, фаолият олиб бораётган ҳалқаро консорциумга Малайзия, Жанубий Корея, Россия Федерацияси компаниялари билан бир қаторда Хитойнинг China National Petroleum Corporation компанияси ҳам кирди. 2006 йилда Хитойнинг CNPC ва Ўзбекистоннинг “Ўзбекнефтегаз” компаниялари ўртасида 2006 – 2010 йиллар мобайнида Ўзбекистон ҳудудида геологоразведка ишларини олиб бориш учун битимлар имзоланган. Шу беш йил мобайнида Хитой томони 208.5 млн АҚШ $ миқдорида таваккал инвестиция олиб киради. Геологоразведка ишаларининг биринчи босқичида 7 минг. км .кв майдонда 2D категория ишлари олиб борилади. Биринчи босқичга 88.3 млн. АҚШ $ миқдорида инвестиция жалб этилади. 2006 йил 25 декабрьда Хитойнинг «China National Petroleum Corp.» (CNPC) ва «Узбекнефтегаз» корхоналари ўртасида 200 млн. АҚШ $ миқдорида шартнома имзоланди. Бу шартномага асосан CNPC корхонаси 15 ой давомида 23 та нефтьни қазиб чиқарувчи қурилмаларни етказиб беради. Ҳозирги кунга келиб CNPC компанияси «Узбекнефтегаз»дан Бухоро – Хива, Фарғона ва Устюрт нефть ва газ регионларида геологоразведка ишларини олиб бориш учун лицензиялар олган.\n2004 йилда Хитойнинг China Petroleum Technologies & Development Corporation компаниси “Ўзбекнефтегаз” МХК билан умумий қиймати 69.7 млн.АҚШ $ га тенг бўлган 10 та нефтни қазиб олиш қурилмаларини ўрнатиш бўйича шартнома имзоланган эди. Хитойнинг нефть ва газ заҳираларини қидириб топиш ва уларни қайта ишлаш миллий компаниси (CNODC) Ўзбекистонда геологоразведка ишларига 208 млн. АҚШ $ ни инвестиция қилишни режалаштирмоқда. China National Petroleum Corporationнинг таркибига кирувчи China National Oil & Gas Exploration & Development Corp. компанияси Ўзбекистонда ўзининг 100%лик капитали билан CNPC Silk & Road компанисини ташкил этди. Бу компания Ўзбекистон ҳудудида геологоразведка ишларини амалга оширади. 2007 йилда нефть соҳасига жалб этилган Хитой инвестициялари 26 млн. АҚШ $ни ташкил этди.\n2007 йилнинг апрель ойида икки давлат ўртасида 530 км бўлган газ қувирини қуриш битими имзоланган. Унинг қуввати бир йилда 30 млрд. М.куб газ ўтказишни ташкил этади. Унинг бошланғич нуқтаси Алат шаҳридан бошланади. У Бухоро-Орол газ қувири орқали ўтиб Қозоғистон-Хитой қувурига қўшилиб кетади\nҲозирги кунда Хитой Ҳалқ Республикасининг 12 млн. АҚШ $ миқдорида фоизсиз ҳамда 36.3 млн. АҚШ $ миқдорида инвестициялари асосида проектлар амалга оширилмоқда. Ундан ташқари Хитойнинг Эксимбанки томонидан 300 млн. АҚШ $ миқдорида Ўзбекистонга экспорт кредити ажратилган. Бундай кредит линиялари билан бир қаторда Шанҳай Ҳамкорлик Ташкилотига аъзо давлатларга 900 млн АҚШ $ миқдорида кредит ажратилган. Ўзбекистон Республикаси томонидан умумий қиймати 612.1 млн. АҚШ $ доллари бўлган 19 та проект кўриб чиқилмоқда. Шундан 5 таси умумий қиймати 196.6 млн. АҚШ $ бўлган проектни амалга ошириш шартномалари имзоланди.\n2007 йилда Андижон ҳамда Оҳангарон вилоятларида кичик ГЭСлар қурилиши бошланди. Бу проектнинг умумий қиймати 17 млн. АҚШ $га тенг. Ҳозирги кунда қурилиш ишлари олиб борилмоқда. 2008 йилнинг охирига қурилиш ишлари якунланиши режалаштирилмоқда. Андижон ГЭСнинг қуввати 50 МВт ва Оҳанганрон ГЭСнинг қуввати 21 МВтга тенг. Бу проект албатта Хитой Эксимбанкининг 15.93 млн. АҚШ $ миқдоридаги маблағлари ҳисобига молиялаштирилмоқда. Хитойнинг йирик China National Electric Equipment Corporation (CNEEC) компанияси станция электроблокларига ўрнатиладиган қурилмаларни келтирди. 2010 йилга келиб Ўзбекистонда жами 41 шундай ГЭСлар қурилиши лозим. Бу дастурнинг умумий қиймати 250 млн. АҚШ $га тенг.\n2008 йилнинг 1 яанварь ҳолатига кўра Республика ҳудуди бўйлаб Хитой инвестицияси иштирокида 176 корхона фаолият олиб борган. Шундан 142 таси қўшма корхона, қолганлари эса 100% Хитой капитали ишитрокида ташкил этилган корхоналар. Бу корхоналарнинг асосий фаолият доиралари енгил саноат, қишлоқ хўжалик маҳсулотларини қайта ишлаш, воситачилик ҳизматларини кўрсатиш каби тармоқлар. Ўзбекистон Республикаси Ташқи Иқтисодий фаолият, Инвестиция ва Савдо Вазирлигидан Хитойнинг 32 корхонаси аккредитация қилинган. Улар асосан экспорт – импорт операциялари, текстил тармоғида ишлаб чиқариш, информацион технологиялар каби тармоқларда фаолият олиб боради.\nИнвестор мамлакатлар бўйича чет эл сармояси киритилган корхоналарнинг тақсимланиши\n1995 1997 1999 2001 2003 2004\nФаолият кўрсатаётган корхоналар сони 1039 1063 1910 1958 2209 2413\nБуюк Британия 48 81 87 123 145 164\nАҚШ 104 147 206 213 281 334\nТуркия 140 207 195 196 241 285\nРоссия 215 296 278 278 327 375\nХитой 35 45 50 54 68 85\nЖадвал – 4. Манба: www.mfer.uz\n2001-2008 йилларда икки давлат ўртасидаги савдо иқтисодий ҳамкорликнинг янги поғонага кўтарилиши\n2001 йилда Шанҳай Ҳамкорлик Ташкилоти ташкил этилгандан сўнг икки давлат ўртасидаги ҳамкорлик янги поғонага кўтарилди. Икки давлат раҳбарлари, шунингдек, турли вазирликлар, сиёсий арбоблар ҳамда турли соҳалардаги делегациялар ташриф буюриши амалга оширилмоқда. Уларнинг энг асосийлари қуйидагилардир:\n2004 йил июнь ойидаги Шанҳай Ҳамкорлик Ташкилотининг навбатдаги саммити муносабати билан 14 – 18 июнь кунлари ХХР раҳбари Ху Цзинь Тао ЎзР Президентининг таклифи муносабати билан расмий ташриф буюрди. Бу Ху Цзинь Таонинг Ўзбекистонга биринчи ташрифи бўлди. Ташриф чоғида ташкилот доирасидаги ҳамкорликдан ташқари икки давлат ўртасидаги ҳамкорлик масалалари ҳам кўриб чиқилди. Глобализация жараёнининг ривожланиши сиёсий, ижтимоий – иқтисодий, транспорт – коммуникация соҳаларида, терроризм, экстремизм, уюшган жиноятчилик, наркотик ва қуроллар контрабандаси, оммавий қирғин қуролларини тарқатишга қарши курашда ҳамкориликни янада ҳам кенгайтиришни талаб қилмоқда. Бу ҳамкорликдан иккала томон ҳам манфаатдор. ХХРнинг ташқи фаолиятда тинчлик сиёсатини олиб бориши Ўзбекистон томонидан қўллаб – қувватланмоқда. Икки томонлама ҳамкорлик асосан текстил, қишлоқ хўжалиги, машинасозлик, химия ва коммуникация соҳаларида олиб борилмоқда. Учрашув чоғида ЎзР Президенти Ўзбекистон ХХР билан нефть, газ, минераллар, вольфрам ва бошқа қимматбаҳо металларни қазиб чиқариш, химия саноатида, электрон ва компьютер техника маҳсулотларни ишлаб чиқаришда ҳамкорлик қилишга тайёр эканлигига алоҳида тўхталиб ўтди. Ху Цзинь Таонинг таъкидлашича, Тошкентда бўлиб ўтган Хитой маданият кунлари каби тадбирлар янада ҳам кўпайтирилса, бу икки миллат ўртасидаги ўртоқлик янада ҳам мустаҳкамланади. Чунки “миллатлар дипломатияси давлатлар дипломатияси негизи ҳисобланади”. Учрашув мобайнида илм – фан, маданият, таълим, спорт, маориф, соғлиқни сақлаш умуман ижтимоий соҳаларда ҳамкорликни янада ҳам кенгайтиришга келишиб олинди. Учрашув якунида ЎзР Президенти И.А.Каримов ва ХХР давлат раҳбари Ху Цзиньтао томонидан бу икки давлат ўртасидаги ўзаро ҳамкорликни ривожлантириш ва янада мустаҳкамлаш тўғрисидаги деклариция ва наркотик, психотроп воситалари контрабандаси ва уларни истеъмол қилишга қарши кураш битими имзоланди. Битимни амалга ошириш учун Хитой томони 20 млн.юань миқдорида пул маблағини ажратди. Ундан ташқари иқтисодий, инвестицион ва молиявий ҳамкорликни кенгайтириш меморандуми, ЎзР Олий ва Ўрта Махсус Таълим Вазирлиги ва ХХР Таълим Вазирлиги томонидан Тошкентда Конфуций номли Институт ташкил қилиш тўғрисида шартнома имзоланди. Умуман ташриф чоғида иккала томон ўртасида умум ҳисобда ўнта хужжат имзоланди. 2004 йил 16 июнда Ху Цзинь Тао Бош Вазир Ш.Мирзияев ҳамроҳлигида Олий Мажлисга ташриф буюрди. Ху Цзинь Тао ва Парламент спикери Эркин Халилов учрашувида икки давлат ўртасидаги муносабат, парламентлараро ҳамкорлик бўйича фикр алмашишди. Умуман Хитой раҳбарининг бу ташрифи икки давлат ҳамкорлигига катта ижобий таъсир кўрсатди.\nИнформация о работе Хитойнинг Ўзбекистонга жалб этилган сармоялари


2013-2020 йилларда Тошкент давлат аграр университети ректори лавозимида ишлаган, 2021 йил январгача қишлоқ хўжалиги вазири ўринбосари бўлган Ботиржон Сулаймонов айни пайтда қамоқда ва унинг устидан маҳкама кетмоқда. Бу ҳақда бугун, 16 июнь куни ўтказилган матбуот анжуманида олий таълим вазири Абдуқодир Тошқулов Kun.uz мухбири саволига жавобан маълум қилди.\n“Аграр университети Қишлоқ хўжалиги вазирлиги тасарруфида. Бу университетга ҳозир қишлоқ хўжалиги вазири (Жамшид Хўжаев – таҳр.) ректор сифатида фаолият кўрсатяпти.\nУ ерда жуда катта аттестация ўтказилди. Жуда кўп ўқитувчилар ишдан бўшатилди. Ботир Сулаймонов ишига келсак, тергов жараёни кетаётгани учун мен бир нарса айта олмайман. Энг муҳими, эҳтиёт чораси сифатида қамоқ қўлланилган. Ҳозир дастлабки тергов жараёни кетяпти. Балки молиявий хатоликлар бўлгандир, балки қабул билан боғлиқ ҳолатлар бўлиши мумкин.\nБаъзи олий таълим муассасаларини текширганимизда шунақа хатоликлар чиқяптики, супер контрактда ўқиши керак бўлган бола оддий контракт билан ўқиши ҳолатлари кузатилмоқда. Менда ректор билан ҳам шунга ўхшаш ҳолат сабабли текширув бошланди, деган қараш бор. Аммо тергов тугагунча бирор нарса айта олмаймиз. Хатоликлар бўлмаганда ректорга нисбатан бунақа катта иш очилмасди”, – деди вазир.\nKun.uz манбасига кўра, Тошкент давлат аграр университетининг собиқ ректори Ботиржон Сулаймонов 2021 йил октябр ойида тергов ҳаракатлари доирасида қамоққа олинган, айни пайтда суд жараёнлари давом этмоқда.\nШунингдек, университетнинг бошқа айрим масъуллари ҳам иш доирасида судга жалб қилинган.\nМаълумот учун, академик Ботиржон Сулаймонов 2021 йил январида қишлоқ хўжалиги вазири ўринбосари – Қишлоқ хўжалиги ва озиқ-овқат таъминоти илмий-ишлаб чиқариш маркази бош директори лавозимидан озод этилганди.\nКиритилди: 22:59 16.06.2022. Ўқилди: 2443 марта. Фикрлар сони: 1 та.\nЭ бу канака Олий таьлим вазирики, кул остидаги ( ! ) ректорлардан бири ( ! ) нима учун камокдалигини билмаса ? ! Ярим хакикат булмайди, сенга гумонлар билан гапириш ярашмайди,олий таьлимни коррупциядан холи тизим деб кариллаш хали хеч нимани (!) англатмайди, узингни -узинг чиройли,аммо мантиксиз гаплар билан реклама килишни йигиштириб, охиригача очиклик-ошкораликка , объектив хакикатлар билан гапиришга утолсанг ут;булмаса жойни муносиб зотга бушат.


Марказий банк 50 минг ва 20 минг сўмлик банкнотлар муомалага чиқарилиши ҳақидаги хабарларни рад этди » Новости Узбекистана сегодня: nuz.uz\nНовости Узбекистана → Чойхона → Марказий банк 50 минг ва 20 минг сўмлик банкнотлар муомалага чиқарилиши ҳақидаги хабарларни рад этди\n23-06-2017 10:57 0 580 Рейтинг1 Чоп этиш\nМарказий банк 50 минг ва 20 минг сўмлик банкнотлар муомалага чиқарилиши ҳақидаги хабарларни рад этди\nЎзбекистон Марказий банки яқин вақт ичида 50 минг ва 20 минг сўмлик банкнотлар муомалага чиқарилиши мумкинлиги ҳақидаги хабарларни рад этди. Бу ҳақда банк матбуот хизмати «Дарё»га маълум қилди.\n«Яқин вақт ичида 50 минг ёки 20 минг сўмлик янги банкнотларнинг муомалага чиқарилиши ҳақидаги хабарлар — кўчанинг гапи. Бизда бундай маълумот йўқ», — деди банк матбуот хизмати вакили.\nБир муддат аввал хорижий интернет-нашрлар «ишончли ва ваколатли манбаларга асосланиб», Ўзбекистон Марказий банки яқин вақт ичида 50 минг ва 20 минг сўмлик янги банкнотларни муомалага чиқариши ҳақида хабар берган эди.\nҚайд этиш жоиз, апрель ойида Ҳаракатлар стратегиясида белгиланган вазифалар ижроси бўйича биринчи чорак якунларига бағишланган йиғилишда Марказий банк вакили Шоҳрух Шоаҳмедов яқин келажакда янги банкнотларни муомалага чиқариш режаси йўқлигини маълум қилган эди.


Самарқандда яна бир туманга янги ҳоким...\n12.01.2019 14:24 0 395\nБугун, 12 январь куни Пайариқда ҳам халқ депутатлари туман кенгашининг навбатдан ташқари сессияси ўтказилди. Унда ташкилий масала кўрилди, деб хабар бермоқда Самарқанд вилоят ҳокимлиги матбуот хизмати.\nАбдумўмин Жўраев ўз аризасига кўра, Пайариқ тумани ҳокими вазифасидан озод этилди.\nШу пайтгача Тойлоқ тумани ҳокимининг биринчи ўринбосари вазифасида фаолият кўрсатган Мусинов Дилшод Султанович Пайариқ тумани ҳокими вазифасини бажарувчи этиб тайинланди.\nЭслатиб ўтамиз, аввалроқ Пасдарғом туманида ҳоким ўзгаргани маълум бўлганди.\nтайинлов ҳоким пайариқ


Бабаян Хитой ва Жанубий Кореяга қарши ўйинлар учун кенгайтирилган таркибни эълон қилди\n10:52 / 17.08.2017\nЎзбекистон миллий терма жамоаси ЖЧ–2018 саралаш босқичи доирасидаги сўнгги икки ўйин –Хитой ва Жанубий Кореяга қарши учрашувларга тайёргарлик кўриш мақсадида 20 август кунидан бошлаб Тошкентда йиғин ўтказади. Йиғин доирасида терма жамоа 25 август куни Қирғизистонга қарши ўртоқлик ўйинида майдонга тушади. Бош мураббий Самвел Бабаян бўлажак уч ўйин учун 27 футболчини жалб қилди. Бу ҳақда Ўзбекистон футбол федерацияси матбуот хизмати хабар қилмоқда.\nЎзбекистон миллий терма жамоаси 31 август куни сафарда Хитойга қарши баҳс олиб борса, 5 сентябрь куни Тошкентда Жанубий Корея термасига рўбарў келади.\nУшбу икки ўйинда миллий терма жамоа ғалаба қозонса Россияда бўлиб ўтадиган ЖЧ-2018 йўлланмасини қўлга киритади.\nЎзбекистон МТЖ ЖЧ–2018 саралаш


ВАТАНПАРВАР - “Биз соғлом турмуш тарафдоримиз”\nМусобақада “Ватанпарвар” ташкилоти Учқудуқ туман ва Учқудуқ туман ҳокимлиги, Учқудуқ туман МҲХ бўлими, Учқудуқ туман прокуротураси, Учқудуқ туман Ички ишлар бўлими, Учқудуқ туман Мудофаа ишлари бўлими ҳамда Учқудуқ туман қурилиш ва уй-жой коммунал хўжалиги касб-хунар коллежи билан ҳамкорликда ўтказилди. Тадбирда 25-нафар иштирокчи ва 80-нафар томошабин иштирок этди.\nМусобақани “Ватанпарвар” ташкилоти Учқудуқ туман ЎСТК бошлиғи Ш.Шукуров очиб берди ва тадбир иштирокчиларга шартларни эълон қилиб, жамоаларга омад тилаб сўзни Учқудуқ туман ҳокимининг биринчи ўринбосари Ф.Бафоевга берди.\nТадбирда 5 та жамоа иштирок этди ва жамоалар арқон тортиш, тош кўтариш, ҳаво милтиғидан ўқ отиш шартарида беллашдилар. Тош кўтариш бўйича Учқудуқ туман прокуротурасидан Ш.Бобоев, Ҳаво милтиғидан ўқ отиш бўйича Учқудуқ туман ички- ишлар бўлимидан А.Пардаевлар фахирли биринчи ўринни эгаллади. Арқон тортиш бўйича Учқудуқ туман мудофаа ишлари бўлими ғолибликни қўлга киритди.\nМусобақа шартлари буйича биринчи ўринни Учқудуқ туман Ички ишлар бўлими, иккинчи ўринни Учқудуқ туман прокуротураси ва учинчи ўринни Учқудуқ туман ҳокимлиги эгаллади.\nМусобақа натижалари буйича ғолиблар Учқудуқ туман “Ватанпарвар” ташкилоти томонидан номинациялар бўйича эсдалик совғалар ва дипломлар билан тақдирланадилар.


..:: ISLOM.UZ ::.. - Қуръон ҳомилларининг ахлоқи\nҚуръон аҳлини Ўз аҳлим деб эълон қилган Аллоҳ таолога беҳисоб ҳамду санолар бўлсин.\nҚуръон аҳлининг пешвоси Росулимиз Муҳаммад Мустафо соллаллоҳу алайҳи ва салламга Аллоҳнинг салоту саломлари бўлсин.\nҚуръони каримни асрлар оша дилларида ва тилларида сақлаб, кейинги умматларга ҳеч бир ўзгаришсиз етиб келишида жон фидо қилган барча аҳли Қуръонларига Аллоҳнинг раҳмати бўлсин.\nАллоҳ таоло Ўзининг сўнги китоби Қуръони каримни ер юзига нозил қилар экан, уни инсонларга етказиш учун Муҳаммад Мустафо соллалоҳу алайҳи васалламни танлади ва у зотнинг қалбларига Ўзининг каломини фаришта Жаброил алайҳиссалом воситасида оят-оят нозил қилди, ҳарфма-ҳарф таълим берди.\nЎз навбатида Росулуллоҳ соллаллоҳу алайҳи ва саллам нозил бўлган оятларни қандоқ ўрганган бўлсалар, худди шундоқ қилиб инсонларга ўқиб бердилар, саҳобаларига ўргатдилар. Шу билан бирга, у зот кишиларни Қуръон ўқишга, уни ёд олишга тарғиб қилдилар ва бу соҳага қизиққан, лаёқатли саҳобалар билан алоҳида шуғилландилар. Натижада саҳобаи киромлар ичидан айримлари Қуръонга моҳирлиги ва бу борада бошқалардан кўра кўпроқ билимга эгалиги билан ажраб чиқа бошлади. Улар одамлар орасида қорилар, Қуръон аҳли ёки Қуръон ҳомиллари деб номланадиган бўлдилар. Аллоҳга ҳамдлар бўлсинки, ўша соатлардан бошлаб то бугунги кунимизгача Ислом уммати ичида бу тоифа кишилар узуликсиз бардавом бўлиб келмоқда.\nДаставвал ўнлаб, юзлаб қорилар мавжуд бўлган бўлса, бора-бора уларнинг сонлари кўпайиб, минглаб, ўн минглаб мусулмон фарзандлари Қуръон қорилари ўлароқ мусулмон умматининг кўрки бўлиб, Ислом динининг асрлар оша сақланиб қолишида шарафли хизмат қилиб келмоқдалар.\nАммо ҳамма соҳаларда бўлгани каби Қуръон қорилари ичида ҳам айрим камчиликлар содир бўлиши эҳтимолдан холи эмас. Қолаверса, улар руҳий камолот, илоҳий қурбат касб этишлари учун ҳам ўз фаолиятлари давомида маълум ахлоқий меъёрларни назардан қочирмасликлари лозим. Ана шу эътибордан динимизда бошқа барча соҳаларда бўлгани каби Қуръон аҳли риоя қилиши лозим бўлган ахлоқ-одоблар, кўрсатмалар Қуръони карим оятлари ва ҳадиси шарифлар маъноларида батафсил баён қилиб берилган.\nУламоларимиз қадимдан бу борада ҳам улкан ишларни амалга ошириб келганлар. Уларнинг баъзилари ўз китобларида Қуръон фазилатлари, Қуръон одоблари деган маълум боблар ажратган бўлсалар, айримлари бу борада алоҳида китоблар ҳам ёзганлар. Ана шундай мўътабар китоблардан бири, шубҳасиз, «Ахлақу ҳамалатил Қуръан – Қуръон ҳомилларининг ахлоқлари» китобидир.\nБу асар муҳаддисларнинг дастлабки авлодининг кўзга кўринган пешқадамларидан Абу бакр Муҳаммад ибн Ҳусайн Ожуррий раҳматуллоҳи алайҳининг қаламига мансуб бўлиб, ҳижрий тўртинчи асрнинг ўрталарида таълиф этилган.\nИмом Ожуррий асли Бағдодлик бўлиб, шу ерда ўсганлар, илм таҳсил қилганлар. Кейинроқ, аниқроғи 330 ҳижрий санада Маккаи Мукаррамага сафар қилиб, то ҳаётининг охиригача шу ерда яшаганлар. Мазкур китобни ҳам шу муборак шаҳарда ёзишга мушарраф бўлганлар.\nУ киши етук олимлиги, ўта парҳезкорлиги ва зоҳидлиги билан Ислом оламида машҳур бўлганлар. Буни у кишининг асарларидан ҳам англаш мумкин. Барча тарихчи ва муҳаддис уламолар у зотнинг ишончли, мўтабар, олий табақадаги муҳаддислардан бўлганликларини таъкидлашган.\nМуаллиф муҳаддислардан бўлгани учун асарни ушбу фан услубида, яъни ровийлар санадини келтириш ва ривоятларни мавзулар асосида тартибга солиш усулида ёзган. Шу билан бирга ҳар бир бобда ҳадисларнинг мазмунидан келиб чиқиб, уларга изоҳ маъносида ва ўзининг тажрибалари, билганлари асосида ҳар бир иймонли мўмин киши учун билиш зарур бўлган қийматли маълумотларни бериб борганлар. У киши ўз сўзларини бошқа нақллардан ажратиш учун уни «Абу бакр Муҳаммад ибн Ҳусайн Ожуррий айтади», деб бошлаганлар.\nИмом Ожуррий Қуръон аҳлининг фазилатлари ҳақида сўзлар экан, уларнинг ушбу мақомга муносиб инсонлар бўлишга, юксак ахлоқий фазилатларга, маънавий покликка, зоҳиру ботинни бир хил тутиш каби олийжаноб одобу ахлоқларга тарғиб қиладилар. Айни вақтда уларни ҳар қандай ахлоқсизликдан, хўжакўрсинлик, кўзбўямачилик, тамаъ, ужуб каби маънавий иллатлардан сақланишликка чақирадилар. Муаллифнинг бу борада айтган сўзларидан у кишининг руҳий тарбия борасида ҳам ўта зийрак, етук олим бўлганликларини пайқаш қийин эмас.\nХулоса қилиб айтганда, ҳар бир ўқувчи, хусусан Қуръон қорилари китобдан катта манфаат топади ва Ислом уламолари жамиятнинг поклиги, соғломлиги учун қанчалар жонкуяр, хушёр бўлганларига яна бир бор гувоҳ бўлади.\n«Ахлақу ҳамалатил Қуръан» китобининг қўлёзма нусхалари бугунги кунгача тўлиқ шаклда етиб келган. Уларнинг ҳозирда дунёнинг турли кутубхоналарида сақланаётгани ҳақида аниқ маълумотлар бор. Аммо бизнинг қўлимизда улардан бирортаси ҳам йўқ. Бироқ, китобнинг тадқиқ этилган янги нашрларидан айрим нусхалар мавжуд.\nАллоҳга ҳамдлар бўлсинки, охирги йилларда замонамизнинг тадқиқотчи уламоларининг ташаббуслари билан кўплаб қадимги уламоларимизнинг китоблари янги кўринишда, танқидий ўрганилган ҳолда мусулмонлар қўлига қайтмоқда. Жумладан, Имом Ожуррийнинг «Ахлақу ҳамалатил Қуръан» асари ҳам турли матбаалар томонидан бир неча марта нашр қилинди. Улардан бири Мадинаи Мунаввардаги «Мактабатуд-дар» матбаасида 1408 ҳ. 1987 м. санада чоп этилган нусха бўлиб, уни Доктор Абдулазиз қори ибн Абдулфаттоҳ таҳқиқ қилган. Иккинчиси эса, Искандария матбаасида 1426 ҳ. 2005 м. санада Мисрлик олим Абу Муҳаммад Аҳмад Шаҳота таҳқиқи остида чоп этилган нашрдир.\nБиз таржима учун Мадина нашрини танладик. Чунки у тадқиқотчи томонидан ҳар томонлама тўлиқ ўрганилган ва энг ишончли қўлёзмалар асосида тикланган. Шу билан бирга Доктор Абдулазиз қори китобдаги ҳадисларни ҳам танқидий ўрганган ва керакли хулосаларни ўз ўрнида бериб борган. Шунингдек, китобга муаллиф ва унинг асарлари ҳақида қимматли маълумотларни ва қўёзмалардан парча суратларни ҳам илова қилган.\nБиз таржимада мазкур хулоса ва маълумотлардан фойдаланишда ўзбек китобхонларининг эҳтиёж ва қизиқишларини ҳисобга олдик. Чунки маълумотларнинг кўп қисми илмий хулосалар бўлиб, улардан фақатгина мутхассиларгина фойдаланишлари мумкин.\nБунга қўшимча сифатида, айрим ҳадис ва нақллар ҳақида қўлимиздан келганича маълумотлар бериб бордик. Баъзи бир фиқҳий масаларда зурурат бор ўринда ҳанафий мазҳабининг фатво ва далилларини ҳам баён қилиб ўтдик. Шунингдек, китобда ҳадислар билан бир қаторда нақл қилинган саҳобаи киромлар, тобеъинлар ва улардан кейинги айрим Ислом олимларига тегишли сўзларни ўрганишда уларнинг аҳамиятини ўқувчиларга англатиш мақсадида ўша сўзларнинг муаллифлари ҳақида матн остида тегишли манбалар асосида қисқсача малумот ҳам бериб бордик. Аммо санаддаги ровийлар ҳақида тўхталмадик. Таржимада ишлатилган айрим илмий истилоҳларни биринчи бор қўлланиши асносида ўз ўрнида изоҳлаб ўтдик.\nМуаллиф ҳар бир ҳадисда унинг ўзигача бўлган санадини тўлиқ келтирган. Шу боис, айрим ҳадислар бошқа-бошқа санадлар билан такроран ҳам келган. Аммо биз ровийлардан фақатгина биринчисини келтириш билан кифояландик ва матни айнан бир хил бўлган ҳадисларнинг санади энг саҳиҳ бўлганини танладик.\nАллоҳ таолодан ушбу ожизоналик билан қилинган амални камчиликларини кечириб, Ўз даргоҳида ҳусни қабул этишини ва ундан халқимизни манфаатлантиришини сўраб қоламиз.\nТадқиқотчи Абу Мужоҳид Абдулазиз бин Абдулфаттоҳ бин Абдурраҳим бин Муҳаммад ал-қори ал-Маданий. 1365 хижрий санада Маккаи мукаррамада таваллуд топганлар. Ҳозирда Мадинаи мунавварада истиқомат қиладилар.\nОталари - Абдулфаттоҳ қори, асли Марғилонда туғилганлар. Руслар босқини даврида аввал Афғонистонга, кейин Саудия Арабистонига ҳижрат қилганлар.\nАбдулазиз қори ибн Абдулфаттоҳ қори 1375 йилдан 1380 йилгача Риёздаги илмий маъхадда таҳсил олдилар. Кейин илм талабини Мадинаи мунавварада ислом университетида давом эттирдилар. Бу илм даргоҳидаги талабалик даврлари университет ташкил қилинган 1381 йилдан бошлаб, то 1389 йилгача бўлган муддатни ўз ичига олади. Қори жаноблари университетнинг шариат факултетини битиргандан сўнг Қоҳиранинг ал-Азҳар университетида ўкишни давом эттириб, у ерда магистер даражасига, сўнг шаръий сиёсат бобида докторлик унвонига эга бўлдилар\nУстоз Абулазиз қорининг илмий - амалий фаолиятларидан. Мадинаи мунаввара ислом университетида ўқитувчи, Қубо жомеъ масжидида имом - хатиб. Қуръон тажвиди, Қироат усуллари, Улумул-Қуръон, Тафсир ва бошқа фанлар соҳасида бир қатор асарлар муаллифи. "Шужуну ғариб" номли шеърий тўплам соҳиби. Саудия Арабистони подшоҳи Фаҳд ибн Абдулазизнинг Қуръони Карим мужаммаасида Қуръонни нашрга тайёрлаш ишини амалга оширган машхур қорилар ҳайъатининг раиси.\nУ кишининг Қуръон илмига доир бир қанча асарлари нашр қилинган. Жумладан, тажвид илмига доир уч босқичли тажвид дарслиги, «Сунанул-қурро ва манаҳижул-мужаввидин» китоблари ўз мавзусидаги қийматли китоблардан ҳисобланади.\nАбу Мужоҳид Абдулазиз қори бундан ташқари бир қанча қадимги уламоларнинг асарларини таҳқиқ қилиб, омма мусулмонлага тақдим қилган. ана шундай китоблардан бири биз ўрганмоқчи бўлиб турган Имом Ожуррийнинг қаламига мансуб «Ахлақу ҳамалатил Қуръан» китобидир.\nИсми ва нисбати. Абу Бакр Муҳаммад ибн Ҳусайн ибн Абдуллоҳ Бағдодий Ожуррий дастлабки муҳаддислар авлодидан бўлиб, ҳадис илмида мўтабар уламолардан ҳисобланадилар. У киши Бағдоднинг Ожурр номли маҳалласида ёки шу номли қишлоғида таваллуд топганлар. Ожуррий нисбатлари ана шундан олинган.\nТаваллуди ва вафоти. Имом Ожуррийнинг туғилган санаси ҳақида аниқ маълумот йўқ. Бироқ, Имом Заҳабий у кишини саксон ёшлар атрофида ўтганларини айтган. Аллома Фосий бунга аниқлик киритиб, етмиш олти ёшда вафот этганликларини зикр қилган. Агар шунга кўра ҳисоблайдиган бўлсак, Муҳаммад ибн Ҳусайн Ожуррий 264 ҳижрий санада таваллуд топган бўладилар.\nИмом Ожуррий Бағдодда ўсганлар ва шу ерда илм олганлар. Ожуррий ўзининг «Аш-шариъа» китобида «Бизга Абу Жаъфар Аҳмад ибн Холид Бардаъий 279 йили Масжидул Ҳаромда шундай деб айтган...», деб хабар берганлар. Бундан у киши илм таҳсили даврида Маккаи Мукаррамада ҳам бўлганликлари келиб чиқади. Лекин бу ҳақида бошқа манбаларда ҳеч қандай маълумот учрамайди.\nХатиб Бағдодий, Самъоний ва бошқалар Имом Ожуррийнинг 330 йилгача Бағдодда ҳадис айтганини, кейин Маккага бориб, то вафотигача шу ерда қолиб кетганликларини айтганлар. У киши ўттиз йил Маккада ҳадис айтганлар ва асосий китобларини шу ерда ёзганлар.\nИмом Ожуррийнинг вафот саналари барча манбалар 360 ҳижрий деб кўрсатилган. Ибн Жавзий бу ҳодиса Муҳаррам ойида бўлганини аниқлаган.\nИбн Жавзий, Ибн Халликон, Ас-софадий, Ас-Субукий, Ибн Аммодлар Ожуррийининг Маккага келишлари ва у ерда қолиб кетишлари ҳақида бир ҳикояни нақл қиладилар. Унинг тафсилоти ҳақида Ибн Жавзий шундай дейди: «Бизга Муҳаммад ибн Абу Тоҳир ўз отасидан нақл қилиб хабар беришича, Абу Саҳл Маҳмуд ибн Умар Ал-Ъукбарий шундай деган: «Абу Бакр Муҳаммад ибн Ал-Ҳусайн Ожуррий Маккага келганида шаҳар унга маъқул келди ҳамда ёқиб қолди ва кўнглида: «Эй Аллоҳим, мени бу шаҳарда ҳеч йўқ бир йил яшатгин», деб дуо қилди. Шунда у ҳотифдан: «Эй Абу Бакр, нега бир йил? Балки ўттиз йил», деган овозни эшитди. Бас, ўттиз йил бўлганида унга ҳотифдан: «Эй Абу Бакр, батаҳқиқ, биз ваъдага вафо қилдик», деган овоз эшитилди ва у шу йили вафот этди».\nУстозлари. Абу Бакр Ожуррий жуда ҳам кўп етук олимдлардан таълим олганлар ва ҳадис ривот қилганлар. Жумладан, Абу Муслим Кажжий, Жаъфар ибн Муҳаммад Фирёбий, Муҳаммад ибн Яҳё Марвазий, Муҳаммад ибн Солиҳ Ал-ъукбарий, Жаъфар ибн Аҳмад ибн Осим Димашқий ва бошқаларни келтириш мумкин. Ушбу китобни таҳқиқ қилаган Абу Мужоҳид Адулазиз қори у кишининг етмиш еттита устозини номма-ном таништириб ўтган.\nШогирдлари. Абу Бакр Ожуррий умрларининг охиригача ҳадис айтиш билан машғул бўлганлар. Бинобарин, у кишидан жуда ҳам кўп кишилар таълим олган. Хатиб Бағдодий ва Имом Заҳабийлар улардан қуйидагиларни зикр қилишган: Абдулмалик ибн Муҳаммад ибн Абдуллоҳ Бағдодий, Али ибн Умар Ал-муқрий, Маҳмуд ибн Умар Ал-ъукбарий, Муҳаммад ибн Ҳусайн ибн Фазл, Ҳофиз Аҳмад ибн Абдуллоҳ Асбаҳоний, Абдурраҳмон ибн Умар ибн Ан-наҳҳос ва бошқалар.\nЁзган китоблари. Имом Ожуррий ўзларидан бой илмий мерос қолдирганлар. У кишининг китоблари асосан ҳадис ва фиқҳга доир. Энг машҳур китоблари «Аш-шариъа» ва «Арбаъин» асарлари бўлиб, кўпчилик таърихчи ва муҳаддис олимлар муаллифни мана шу китоблари орқали таништирадилар.\nАбу Мужоҳид Адулазиз қори ўз тадқиқотлари асосида аниқлаган Ожуррийнинг 41та асарини бирма-бир айтиб, таништириб ўтган ва уларнинг баъзилари бизгача етиб келган бўлса ҳам, кўпларининг фақатгина номлари китобларда зикр қилинганини таъкидлаб ўтган. Улардан ҳозирда мавжудлиги аниқланганлари қуйидагилардир:\n1. «Аш-шариъа» (Шариъат) китоби. Суннат ва аҳли сунна ва жамоанинг эътиқоди ҳақида. 1369 ҳ.да Мисрда Шайх Муҳаммад Ҳомид таҳқиқи остида чоп этилган. Унинг қўлёзма нусхаси жуда ҳам кўп.\n2. «Ал-арбаъин» (Қирқ ҳадис) китоби. Пайғамбаримиз соллаллоҳу алайҳи васалламнинг ҳадисларидан қирқта сайланма ҳадислар тўплами. Унинг қўлёзма нусхалари Берлинда, Британия музейида, Ватикан музейида ва Дамашқ кутубхоналарида мавжуд.\n3. «Ахлақу ҳамалатил Қуръан». Бу қўлингиздаги китоб бўлиб, у ҳақида кейинроқ батафсил тўхталамиз.\n4. «Ахлақул ъулама» (Уламоларнинг ахлоқлари). Унинг қўлёзма нусхаси Берлинда, Мисрдаги «Дорул кутуб»да мавжуд.\n5. «Фазлул илм» (Илмнинг фазилати). Берлинда «Фарзу толабил илм» (Илм талаб қилишнинг фарзлиги) номи билан унинг қўлёзма нусхаси сақланмоқда.\n6. «Сифатул ғуроба минал-мўминийн» (Ғариб мўминларнинг сифатлари). Дамашқнинг Зоҳирийя кутубхонасида унинг қўлёзма нусхаси мавжуд. У охирги марта Қувайтда «Китабул ғуроба» номи билан нашр қилинган.\n7. «Китабу ар-руъя» (Аллоҳни кўриш ҳақлиги тўғрисида китоб). Унинг иккита қўлёзма нусхаси Дамашқнинг Зоҳирийя кутубхонасида сақланмоқда. У Риёзда Муҳаммад Ғиёс таҳқиқи остида 1405 ҳ.да чоп қилинган.\n8. «Ас-саманийн» (Саксонта ҳадис). Муаллиф унда саксонта ҳадисни саксонта шайхдан ривоят қилган. Работда унинг қўлёзма нусхаси мавжудлиги ҳақида маълумотлар бор.\n9. «Жузъун фиҳи масъалатул жаҳр бир Қуръан фит-товаф» (Тавофда Қуронни овоз чиқариб ўқиш масаласи ҳақида).\n10. «Ахбару Умар ибн Абдулазиз» (Умар ибн Абдулазиз ҳақида хабарлар). Дамашқнинг Зоҳирийя кутубхонасида унинг қўлёзма нусхаси бор. У 1399 ҳ.да Доктор Абдаллоҳ Абдурраҳим таҳқиқи остида чоп қилинган.\n11. «Таҳримун нард ваш-шатранж вал-малаҳий» (Нарда, шахмат ва малоҳийнинг ҳаромлиги ҳақида». Унинг уч нусха қўлёзмаси Дамашқнинг Зоҳирийя кутубхонасида мавжуд. 1400 ҳ.да Риёзда Умар Ғорома таҳқиқи остида нашр қилинган.\n12. «Вусулул муштақийн ва нузҳутулс-самиъийн» (Муштоқларнинг висоллари ва тингловчилариннг қувончлари». Унинг қўлёзма нусхаси Туркияда Бурса унверситетида мавжуд.\n13. «Китабу ма варода фи лайлатин-нисфи мин Шаъбан» (Шаъбоннинг ўртасидаги кеча ҳақида келган хабарлар ҳақида китоб). Дамашқнинг Зоҳирийя кутубхонасида унинг қўлёзма нусхаси бор.\n14. «Жузъун фиҳи ҳикаяту Аш-Шафиъий ва ғойриҳи» (Шофеъий ва бошқаларнинг ҳикоялари ҳақида қисқача маълумот). Унинг қўлёзма нусхаси Дамашқнинг Зоҳирийя кутубхонасида бор.\n15. «Ал-фаваидул мунтахаба» (Сайланган фойдалар). Дамашқнинг Зоҳирийя кутубхонасида унинг қўлёзма нусхаси мавжуд.\n16. «Ал-мухтар ъала усулис-суннати ъла сияқи китабш-шариъа» («Аш-шариъа» китобининг оқимига кўра суннатнинг асллари асосида танланганлари). Бу «Аш-шариъа» китобииннг қисқартирилган шакли. Унинг Ҳофиз Абдулғани Мақдисий қаламига мансуб қўлёзма нусхаси Дамашқнинг Зоҳирийя кутубхонасида сақлнмоқда.\n«Ахлақу ҳамалатил Қуръан – Қуръон ҳомилларининг ахлоқлари» китоби ҳақида\nБу асарнинг Ожуррий қаламига мансублиги ҳақида Ибн Хойр Ишбилий ўзининг «Феҳрисат»ида (285- с) зикр қилган. Шунингдек, китобнинг қўлёзма нусхалари ва уни Ҳофиз Абдулғани Мақдисий (в. 600 ҳ.), Абдуллоҳ ибн Муҳаммад ибн Саъдуллоҳ Ҳанафий (в. 584 ҳ.) ва Ибн Закнун Ҳанбалий (в. 837 ҳ.) каби буюк муҳаддис ва фақиҳларнинг ўз санадлари билан қилган ривоятлари ҳам китобнинг муаллифи Абу Бакр Ожуррий эканини таъкидлайди. Бинобарин, китобнинг Ожуррий қаламига мансублигини китобдаги ровийлар санади, унинг услуби ва бошқа жиҳтлари муаллифнинг «Аш-шариъа», «Ахлақул ъулама» ва «Ахбару Умар ибн Абдулазиз» каби асарларига монанд келишини айтиб тасдиқлашимизга ҳожат ҳам қолмайди.\nКитобдаги ровийлар силсиласидан шу нарса маълум бўладики, муаллиф уни Маккаи Мукарармада таълиф этган. Буни Ибн Закнун нақл қилган нусхада муаллиф китобни Абулҳасан Али ибн Аҳмад ибн Умар Ал-муқрий Ҳаммамийга Маккада имло қилдирганини очиқ айтилганидан тутшуниб оламиз.\nКитобнинг илмий қийматига келсак, у ўз мавзусига кўра Қуръон илмига доир ҳисобланади ва бевосита ушбу илмга таъаллуқли бўлгани эътиборидан энг шарафли шаръий китоблар сарасига киради.\nАбу Бакр Ожуррийнинг юқори табақа муҳаддислардан бўлганини ва ўз даврининг энг мўътабар олимларидан, жумладан, дарс мажлисида ўн мингга яқин ҳадис ёзувчиларга ҳадис айтадиган буюк муҳаддис Абу Бакр Фирёбийнинг шогирдларидан эканини эътиборга олсак, мазкур китоб ўз мавзуида асл ва бош манбалардан ҳисобланиши равшан бўлади. Ўз навбатида бу асар Абу Убайд Ал-Қосим (в. 224 ҳ.), Муҳаммад ибн Айюб Аз-Зорис (в. 294 ҳ.) ва Абу Бакр Фирёбий (в. 301 ҳ.) каби илк муҳаддисларнинг ушбу мавзуда ёзган китоблари каби илмий аҳамиятга эга.\nКитоб муҳаддисларнинг услубида, санад билан ривоят қилиш усулида ёзилган бўлиб, 90та нақлни ўз ичига олган. Улардан 45таси муаллифнинг санади билан марфуъ – узуликсиз равишда Росулуллоҳ соллаллоҳу алайҳи ва салламгача етиб бориб, у зотдан нақл қилинган ҳадислардир. Қолган хабарлардан 14таси саҳобалардан, 29таси тобеъин ва улардан кейинги муҳаққиқ олимлардан ривоят қилинган нақллар ҳисобланади. Булардан ташқари, муаллиф китобда яна 7та ҳадис нақл қилган бўлиб, улардан баъзиларини муаллақ – иснодсиз , бошқаларини мурсал – тобеъинлардан (саҳобани тушириб) ривоят қилган.\nМуаллиф айрим ривоятларни заиф санад билан ҳам ривоят қилган. Бу муҳаддисларнинг илк авлодларининг одатлари бўлиб, улар бунда кўпинча ҳадиснинг бошқа санадлар ва ривоятлар билан қувватланишини ҳисобга олганлар.\nАбу Мужоҳид Адулазиз қори «Ахлақу ҳамалатил Қуръан» китобининг матнини тайёрлашда бешта қўлёзма нусхага таянган ва улардан бирини асос қилиб олган. У ҳам бўлса, Ибн Закнун номи билан машҳур бўлган Абул Ҳасан Али ибн Ҳусайн ибн Урва Ҳанбалий (вафоти 837 ҳ.) раҳматуллоҳи алайҳининг «Ал-кавакиб ад-дарорий» («Ёрқин юлдузлар») номли катта асаридан олинган. Ибн Закнун ўзининг бу асарида Имом Аҳмаднинг «Муснад» китобини Имом Бухорий услубида тартибга солган ва шу билан бирга Имом Ожуррийнинг мазкур китобларини муаллифгача бўлган санади орқали тўлалигича келтирган.\nБу нусханинг эътиборга молик ери шундаки, унда китобнинг тўла матни мавжуд ва уни буюк олимлардан бири Ибн Закнун мўътабар саҳиҳ санади ила нақл қилган. У «Ал-кавакиб ад-дарорий» асарининг қириқ биринчи мужалладида келган бўлиб, уни хаттот Иброҳим ибн Муҳаммад ибн Маҳмуд ибн Бадр Ҳанбалий ёзган ва 827 ҳижрий сананинг Зулқаъда ойининг йигирманчиси шанба кунида тамомлаган.\nАбу Мужоҳид Адулазиз қори фойдаланган қолган тўрт нусха қуйидагилар:\n1. Шайх Муҳаммад Маҳмуд ибн Ат-таламийд Ат-Туркузий Шинқийтий (вафоти 1322 ҳ.) қаламига мансуб нусха бўлиб, унда китоб тўлиқ акс этган. Шайх Шинқийтий уни китобни асл нусхасига солиштириб чиққан ва баъзи бир тўғирлашларни китоб қирғоғига ўз қалами билан қайд этган. Бу нусха Қоҳиранинг «Дорул кутуб» кутубхонасида сақланади.\n2. Дамашқдаги Зоҳирийя кутубхонасида сақланаётган нусха. Бу нусха жуда ҳам олий санад билан нақл қилинган. Аммо унинг баъзи қисмларига шикаст етган.\n3. Бу нусха ҳам Дамашқдаги Зоҳирийя кутубхонасида сақланади. Унинг боши йўқ.\n4. Дамашқдаги Зоҳирийя кутубхонасида сақланаётган яна бир қўлёзма нусха.\nКитобнинг булардан ташқари Берлин ва Туркия кутубхоналарида ҳам қўлёзма нусхалари мавжуд.\nИмом Бухорий номидаги Тошкент Ислом олийгоҳи\n«Таҳфизул Қуръон» кафедраси 3 босқич талабаси.\n1431 23 Рабиъулаввал.


4 рафиқаси ва 23 фарзанди бўлган суриялик қочқин 360 минг евролик нафақа олди\n23:38 / 25.10.2016\nГерманияда Европа Иттифоқига 4 рафиқаси ва 23 фарзанди билан келган суриялик қочқин бир йил ичида умумий миқдори 360 минг евродан кўпроқни ташкил қиладиган турли нафақалар олган. Бу ҳақда Rhein-Zeitung нашрига иқтибос келтирган ҳолда The Sun хабар бермоқда.\nГерманияда кўпхотинлик ноқонуний бўлгани сабабли қочқинлар билан ишлаш марказида Газиа А. исмли бу эркакка бир рафиқасини "асосий", қолганларини эса "дўстлар" деб расмийлаштириш таклиф қилинган.\nThe Sun нашрининг хабар беришича, суриялик Германияга 2015 йилда келиб бир кун ҳам ишламаган. "Бизнинг дин бўйича мен ҳар бир оиламдан хабар олиб туришим керак. Шунинг учун мен деярли бутун вақтимни улар билан ўтказаман", деб айтган суриялик ва ишга жойлашиш имконияти берилганда хурсанд бўлишини қўшимча қилган.\n2011 йилда Сурияда уруш бошлангунга қадар бу суриялик гаражлар ва автомобилларни ижарага бериш хизматига эга бўлган.\n2015 йилда Германияга Яқин Шарқ ва Шимолий Африка давлатларидан 1,1 млн дан кўпроқ муҳожир келган.\nГермания суриялик қочқин нафақа


Чилим чекиш нимаси билан зарарли? - 6 Августа 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 20.10.2021, 03:43\nГлавная » 2013 » Avgust » 6 » Чилим чекиш нимаси билан зарарли?\nЧилим чекиш нимаси билан зарарли?\nБугун чилимнинг одамлар орасида оммавийлашиб бораётганига гувоҳ бўлиш мумкин: кимдир шунчаки модага амал қилса, яна кимдир янги нарсаларни ҳис қилгиси келади, бошқа биров эса ўзи учун гўёки янги имкониятларни очяпти. Бугун юртимиздаги кўпгина қаҳвахоналар, ресторанлар ёки шунга ихтисослашган махсус жойларда чилим чекишни таклиф этишади. Хўш, чилим чекиш одамга нима беради ва унинг қандай зарари бор? Бу масалага ойдинлик киритишга уриниб кўрамиз.\nЧилим чекиш: моҳият нимада?\nЧилим учун мўлжалланган тамаки сигарета тамакисидан сезиларли равишда фарқ қилади. Ташқаридан чилим тамакиси ёпишқоқ масса кўринишида бўлади, унга буни мевали ҳидга эга асал ёки қиём кўринишидаги қўшимча модда беради. Кўп ҳолларда бундай тамаки гиёҳлар, мева бўлаклари, зираворлар билан бойитилади, ҳатто, таркибида тамаки мутлақо бўлмаган аралашмалар ҳам мавжуд. Чилим идишига фильтр ролини ўйновчи суюқлик солинади – у бир талай зарарли моддаларни ўзида олиб қолади.\nЧилимнинг одамга зарарли таъсирига тўхташдан олдин нуфузли манбага – Жаҳон соғлиқни сақлаш ташкилотига мурожаат қиламиз. Унинг билдиришича, чилим чекиш ҳеч қандай ҳолатда сигарета чекишнинг хавфсиз варианти бўла олмайди. Чилим чекиш юрак-қон томир ва нафас олиш тизими касалликларини келтириб чиқариши, шунингдек саратон касалликларига чалиниш хавфини ошириши мумкин. Эътиборингизга чилим чекишнинг 7 та салбий омили ёки оқибатларини ҳавола этамиз.\n1. Ўрганиб қолиш\nНикотин манбаи бўлган чилимни чекиш, унга ўрганиб қолишга олиб келиши, табиий. Олиб борилган тадқиқотларга кўра, чилимни ҳафтасига кўпи билан 3 марта чекадиган ишқибозларнинг 90% да ўрганиб қолиш белгилари аниқланмаган, яъни бундай одамлар чилимсиз ҳам узоқ вақт юришлари мумкин. Ҳафтасига 3-6 марта чилим чекадиган кашандаларда эса рақамлар бошқача: уларнинг 40% чилимга ўрганиб қолган.\n2. Таркибидаги зарарли моддалар\nЧилимнинг тутуни сигарета тутунидан сезиларли равишда фарқ қилади: чилимнинг конструкцияси тутуннинг йўлига қўйиладиган кўплаб тўсиқларни назарда тутади. Айнан шу туфайли смолаларнинг бир қисми фильтрда ва конструкциянинг деворларида қолади. Бироқ бу одам зарарли моддалар ютмайди, дегани эмас.\n3. Ўпка саратонига чалинишлар миқдори\nУмуман олганда, ўпка саратонига чалиниш хавфи кашандалик келтирадиган зарарнинг асосий кўрсаткичи ҳисобланади. Покистонлик тиббиётчиларнинг маълуомтларига кўра, чилим чекувчилар орасида сигарета чекувчилариникига қараганда ўпка саратонига чалиниш ҳолати камроқ экан. Аммо инсон қай даражада чилимни кўпроқ чекса, унда зарарли ўсимталар пайдо бўлиш хавфи ҳам шунчалик ошиши қайд этилади.\n4. Ис газининг миқдори\nТурли тадқиқот натижаларига кўра, чилим чекишда ютиладиган ис газининг дозаси сигарета чекувчилариникига қараганда юқорироқ экани аниқланди.\nЧекиш керакми ёки йўқ?\nБу саволга ҳар ким мустақил равишда жавоб беришига тўғри келади. Бироқ, агар сизда танлов бўлса, унда оёқ-қўлларнинг чигалини ёзиш учун бошқача усулни, дўстлар билан мулоқот қилишнинг бошқача йўлини топганингиз ва кашандаликдан мутлақо воз кечганингиз маъқул.\nКатегория: Qiziqarli malumotlar | Просмотров: 839 | | Теги: Чилим чекиш нимаси билан зарарли? | Рейтинг: 5.0/3


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Бахт вазирлиги мавжуд бўлган ягона мамлакат\t15:14, 28 июль\tБутан —Она сайёрамиздаги расмий дини, “маънавий мероси” тантрик будда бўлган ягона мамлакатдир, деб хабар беради “Interesno.cc” нашри. Шунинг учун Бутан ҳукуматининг асосий мақсади ҳар бир бир фуқаросининг бахтли бўлишига қаратилган. Бу нарса мамлакат Конституциясининг 9-бандида кўрсатилган. 2008 йилнинг 24 август куни ҳукуматнинг “Умумхалқ бахт комиссияси” (Gross National Happiness Commission) ташкил этилган бўлиб, унга вазирнинг ўзи раҳбарлик қилади. Аҳолини ҳисоблаш учун рўйхатга олаётганда, ҳар бир фуқарога “Бахтлимисиз?” деган савол берилади. Сўнгги бора 2005 йилда аҳолини рўйхатга олиш вақтида бу саволга аҳолининг 45.2 % “жуда бахтлиман”, 51.6 % “бахтлиман”, 3.3% гина “унчалик бахтли эмасман” деб жавоб берган.\nШуниси қизиққи, ҳамма қабул қилган тартибга биноан “ялпи ички маҳсулот”, деган тушунча Бутанда “ялпи миллий бахт” , деган тушунчага ўзгартирилган. Бу ер юзида Бахт Вазирлиги бўлган ягона мамлакатдир. Бахт бу мамлакатда миллий сиёсат даражасига кўтарилган. Бутанда очлик, жиноятчилик, ишсизлик деган тушунчалар йўқ, ҳақиқатан ҳам унинг аҳолиси уруш, оч қолиш, камбағаллик нималигини билмай, бахтли ҳаёт кечиради. Бутанликлар ўзларининг очиқ кўнгиллиги, меҳмондўстлиги, замонавий технологиялар таъсир қилмагани билан бошқа мамлакат фуқароларидан тубдан фарқ қилишади. Улар ўзларининг маданий меросларини кўз қорачиғидек асрашади.\nБутанда дарахтлар кесилмайди, балки кўпроқ кўчат ўтқазилади. Бутан будда мамлакати бўлишидан ташқари, озодалик ва осойишталик мамлакатидир. Мамлакат ҳозиргача яхши ўрганилмагани боис, унинг марказий ва жанубий ҳудудлари ўзлаштирилмаган. Бу ерларда ажойи ҳайвонлар мавжуд бўлган қўриқхоналар, ўсимликлар дунёси мавжуд. Табиатни бундай соф ҳолда сақлашга, ов қилиш ва ўрмон дарахтларини кесишни тақиқлаш сабаб бўлган. Қироллик ўзини тўлиқ кийим-кечак ва озиқ-овқат маҳсулотлари билан таъминлай олади. Юз фоиз аҳоли “кхо” деб аталувчи миллий кийимда юради.


24 октябр 2021, Тошкент вақти: 04:38\nҲукумат пилла етиштириш билан шуғулланувчи касаначиларни 2 йилга даромад солиғи тўлашдан озод қилди.\nОзодликка боғланган пиллакор фермерлар пилла режаси фақат қоғозда бажарилаётганини айтишмоқда.\nФермерларга кўра, режани бажариш учун пилланинг 1 килосига 20 мингдан 25 минг сўмгача пул тўлашга мажбур бўлишган.\n“Сувга оққан қуртлар”\nАксар ҳудудларда бу йил пиллани касаначилар етиштирди.\n“Оилавий боғбонларга мажбур қилиб, 1-2 қутидан ипак қурти беришди. Мажбуран беришди. Боғбонларда тутзор бўлмаса, нима билан боқади? Боғбонлар ипак қуртини олиб, сувга оқизиб юборишди. Деярли ҳеч ким боқмади. Энди ҳаммаси пул бериб, режасини бажаряпти. Битта боғбон 90 сотих ерига 450 минг сўм тўлади. Бир ғаллакор фермер эса, жами 17 миллион сўмга пилла сотиб олиб, қарзини бажарди. Пилланинг килосини 22 мингдан 25 минг сўмгача сотиб олишди”,- деди Озодлик илтимосига кўра, вазиятни ўрганган жарқўрғонлик исми очиқланмаслик шарти билан.\nОзодлик суҳбатлашган жарқўрғонлик боғбон буни тасдиқлади, бироқ боғини тортиб олишларидан қўрқишини айтиб, тафсилотларга тўхталмади.\n“Ховосда ҳам шу аҳвол”\nФермерларга кўра, улар пилла режасини пул билан тўлдирмоқда\nБу ҳақда Озодликка хабар берган ховослик йигитга кўра, фермер ўртоғи пилла режасини бажариш учун 1 миллион 500 минг сўм тўлашга мажбур бўлган:\n“1 кило пиллани 25 мингдан сотиб олдим”\nНаманган вилояти Поп туманидан Озодликка боғланиб, аноним қолиш истагини билдирган фермер йигит ҳам пилла режасини бажариш учун пул берганини яширмади:\nПилла ҳосили мўл бўлишини тилаб, дуо қилаётган попликлар. (Поп туман ҳокимлиги сурати)\nОзодлик Сурхондарё, Сирдарё ва Намангандаги “Агропилла” МЧЖлар масъуллари билан боғланди.\n“Ўзбекипаксаноат” уюшмасининг Озодлик 7 июнь куни боғланган мулозими пилла режасини бажара олмаган фермерлардан пул олиниш ҳолатларини инкор қилмади:\nПилла топширилганига 6 ой бўлди. Нега фермер ва касаначи пулини ололмаяпти?\nГазетадан 100 миллион сўм товон талаб қилган “Ўзбекипаксаноат” уюшмаси судда ютқазди


14:30 / 04.09.2019 2495 pdf Ўқиш режими + -\n«Бир киши Набий соллаллоҳу алайҳи васалламдан: «Исломнинг нимаси яхши?» деб сўради. «Таом бермоғинг ҳамда таниган ва танимаганга салом бермоғинг», дедилар».\nФақат Ислом дини иймон комиллигини очларга таом беришга боғлаган. Ҳа, фақат Исломгина–Аллоҳнинг охирги ва мукаммал динигина шундай қилиши мумкин. Бу ишни иймон даражасига кўтарган, Ислом тарбиясини топган ҳақиқий мусулмонларгина дунё халқлари тарихида мисли кўрилмаган даражада сахий бўлишлари ҳам шундан. Фақат Муҳаммад мустафо соллаллоҳу алайҳи васалламнинг дорулфунунларида таҳсил кўрганларгина бу ишни қойилмақом қилиб адо этишлари мумкин.\nОчарчилик пайти. Мадинаи Мунавварага ҳазрати Усмонга тегишли озиқ-овқат карвони етиб келди. Бозор чаққонлигидан хабардор савдогарлар эрталабдан карвонни ўраб олдилар. Кимошди савдоси бошланди. Бир савдогар бир нархни айтди. Молнинг эгаси – ҳазрати Усмон «Менга бу нархдан юқори нарх ваъда қилинган», дедилар.\nОхири савдогарлар: «Мадинада биздан бошқа савдогар қолмади, сенга бундай юқори нархни ким ваъда қилди ахир?» деб сўрашди.\nҲазрати Усмон: «Аллоҳ таоло «Ким очларга таом берса, ўн баробар қилиб савоб бераман», деган. Ҳамма молим Мадина фуқаро ва мискинларига садақа бўлсин», дедилар.\nХалифа дарҳол ортга қайтиб, Байтулмолдан бир қоп таомни ажратиб, ҳамроҳидан қопни орқалатиб қўйишда ёрдам сўради. Ҳамроҳи: «Эй мўминларнинг амири, ижозат беринг, юкни мен кўтариб борай», деди. Шунда ҳазрати Умар розияллоҳу анҳу: «Агар қиёмат куни ўша оиланинг оч қолгани гуноҳини ҳам менинг ўрнимга кўтарадиган бўлсанг, бу юкни кўтар, бўлмаса, ўзимга қўйиб бер, ўзим кўтарай», дедилар. Сўнгра қопни ўзлари кўтариб олиб бордилар.\n11:45 / 04.09.2019 993\n16:05 / 04.09.2019 1103\n2959 13:30 / 12.08.2020\n2495 16:02 / 19.02.2020\n1718 15:30 / 19.04.2019\n7249 17:00 / 08.04.2016


Японияда робот – гуманоид ўрта мактабга ўқишга қабул қилинди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Японияда робот – гуманоид ўрта мактабга ўқишга қабул қилинди\t12:25, 13 апрель 2016\tЯпониянинг Васэда шаҳридаги ўрта мактаблардан бирига Pepper робот-гуманоиди расмий равишда ўқишга қабул қилинди. Маълумотларга кўра, робот дуёнда илк марта болалар билан бирга таҳсил олади. Мактабда роботнинг ўқишга қабул қилиниши муносабати билан тадбир уюштирилди. Ўқитувчилар келажакда турли англашилмовчиликлар келиб чиқмаслиги учун болаларга роботни яхши ўрганиб чиқиш ва у билан бемалол исталган мавзуда суҳбат қуриш имконини берди. Робот Pepper`нинг айтишича, у мактабга қабул қилинишини умуман кутмаган эди. Шунингдек, у имкон қадар яхши ўқишга ҳаракат қилишини билдирган. Робот нафақат япон тилида, балки инглиз тилида ҳам бемалол гапира олади. Шунинг учун ҳам роботдан инглиз тилидаги дарсларда кенг фойдаланиш режалаштирилган. Pepper Aldebaran Robotics ва SoftBank компанияларининг қўшма лойиҳаси ҳисобланади. Ишлаб чиқарувчиларнинг айтишича, робот суҳбатдошининг овоз тембридан унинг нимани ҳис этаётганини аниқлай олади. Робот инсонлар билан бирга ҳаёт кечиришга мослаштирилган. У инсоннинг туйғуларини тушунади ва шунга мос равишда ўз эгаси билан суҳбатлашиб, унга маслаҳат бера олади Робот Япония техника бозорида ўтган йили сотувга қўйилди. Унинг баҳоси 1,8 минг АҚШ долларини ташкил этади.


“Илтимос, бу йўлга боришдан олдин юз карра ўйланглар” – Президент ажрашиш ёқасидаги оилаларга мурожаат қилди\nЎзбекистон президенти Ёшлар форумидаги сўзлаган нутқида ажрашаш ёқасидаги оилаларга мурожаат қилди.\nПрезидентнинг Маълум қилишича, шу йил 11 ой давомида мамлакатимизда 25 минг ажримлар қайд этилган. Шавкат Мирзиёев ушбу салбий ҳолат барчамизни жиддий безовта қилиши ва қаттиқ ташвишга солиши кераклигини таъкидлади.\n“Агар шуларга бефарқ бўлмасак, мана шу 25 мингта оилани ҳам маҳаллама-маҳалла юрсак, мен ишонаман энг камида 5-10 мингини яраштиришимиз мумкин. Қанчадан-қанча оилаларга бахт, нур олиб келар эдик”, – дейди президент.\nШунингдек, давлат раҳбари нутқида Маҳалла ва оилани қўллаб-қувватлаш раҳбариятига ҳам юзланди.\n“Ўзи нуронийларимизнинг катта мактаби бор. Ҳалол,пок бўлиб, оилага муқаддас бўлиб юрган улар. Мана шу нуронийларимиз ўзининг ҳаётини айтиб берсин. Шунинг учун азиз фарзандларимдан, ўғилларим, қизларимдан яна бир марта илтимос қилмоқчиман – бу йўлга боришдан олдин юз карра ўйланглар эртанги кунларингизни. Бу йўлга боришдан олдин фарзандларингизнинг кўзларига қарашингизни илтимос қиламан”, – дейди давлатимиз раҳбари.\nАлибек 28 декабр 2020 14:27\nЁшим 31 да. Давлат раҳбари жуда тўғри таъкидлабди, болаларни кўзларига қаранг. Сиз шу болаларнинг ўрнида бўлишни хоҳлармидингиз. Хиёнатдан бошқа ҳамма нарсани иложи бор. Эй ота, эй она бу ажримдан олдин яхшироқ ўйла, фикрла, хулоса қил ва олдинга қара. Нимани кўряпсан. Болаларни келажи сенинг қароринга боғлиқ. Ажрашган оилалардаги болаларни қисматини кўр. Улар ўзларини ота-онасиз бахтли хис қилади-ми ? йуқ хеч қачон. Ота-онасиз ўсган болаларни кўр, меҳрибонлик ўйларига бор. Сенинг қайсарлигинг сабрсизлигинг, худбинлигиенг келажакда болаларнинг бебахт бўлишига олиб келмасин. Агар шу синовларни енгсанг демак сен бу ҳаётда яшаябсан. Ҳаммасини ҳал қилиш сенинг қўлингда. Болаларингнинг уволига қолма.\nЎзбекистон янгиликлари » Сиёсат » “Илтимос, бу йўлга боришдан олдин юз карра ўйланглар” – Президент ажрашиш ёқасидаги оилаларга мурожаат қилди


Мессининг отаси «Барселона» билан келиша олмади - Zamin.uz\n08:00 / 03.09.2020\nМессининг отаси «Барселона» билан келиша олмади\n«Барселона»нинг аргентиналик форварди Лионель Мессининг отаси ва агенти Хорхе Месси каталонияликлар клуби президенти Хосеп Бартомеу билан учрашув ўтказган.\nMundo Deportivo нашри маълумотига кўра, томонлар муросага кела олишмаган. Клуб раҳбарияти 33 ёшли аргентиналик футболчининг шартномасида кўрсатилган 700 млн евро миқдоридаги товон пулини камайтирмаслигини билдирган.\nSport.es хабарига кўра, Бартомеу Мессининг оила аъзоларини футболчи қолишига кўндиришга ҳаракат қилган ва икки йиллик шартнома таклиф қилган. Ўз навбатида Мессининг отаси ўғлининг кетиши бўйича келишувга эришишга ҳаракат қилган. Якунда музокаралар натижасиз тугаган.\nУчрашувда Бартомеудан ташқари «Барселона» менежери Хавьер Бордас ҳам қатнашган. Хорхе Мессига эса ўғли Родриго ва ҳуқуқшунос Хорхе Пекур ҳамроҳлик қилган.\nМесси «Барселона»дан шартномадаги махсус банддан фойдаланган ҳолда эркин агент сифатида «Манчестер Сити»га кетишни истамоқда. Бу бандга кўра, футболчи исталган мавсум охирида шартномани бир томонлама бекор қилиб, клубни тарк этиши мумкинлиги белгиланган. Каталонияликлар клуби раҳбарияти бу банддан фойдаланиш муддати ўтгани, у клубни 10 июнгача огоҳлантириши керак бўлганини айтмоқда.\n33 ёшли форвард кетиши учун унинг шартномасида кўрсатилган 700 миллион евро тўланиши ёки у бир йил давомида ойлик олмасдан ва майдонга тушмасдан, клуб аъзоси бўлиб қолиши ҳамда 2021 йилда шартномаси муддати якунлангач эркин агент сифатида клубдан кетиши мумкин бўлади.\nМесси кўк-анорранглилар клуби тарбияланувчиси ҳисобланади. Якунланган мавсумда у клуб учун барча турнирлар доирасида 44 ўйинда майдонга тушиб, 31 гол урди ва 26 голга узатма берди. “Замин” янгиликларини “Одноклассники”да кузатиб боринг\nМанчестерликлар Мессининг тақдимотига тайёрланмоқда\n31-08-2020, 22:23, Спорт\nМессининг тақдирини ҳал қиладиган учрашув бўлади\n31-08-2020, 17:30, Спорт\n«Барселона» Лионель Мессига 2022 йилга қадар мўлжалланган шартнома таклиф қилади\n24-01-2017, 19:43, Спорт\n7-07-2016, 15:48, Спорт


Аждар овчисининг қисмати | Бир пиёла чой\n← Актриса Саида Саидбекова ҳақоратли хабарлар юбораётган мухлисига мурожаат қилди\nФарзанддан сақланиш мумкинми? →\nАждар овчисининг қисмати\nХитойлик таниқли ровий Чжуан-Цзи аждар ўлдириш усулларини ўрганишни мақсад қилган Чжу Пингман тўғрисида шундай ҳикоя қилади.\nЧжу Пингман аждарларни ер тишлатишда ном қозонган овчига шогирдликка тушиб, ўн йил давомида аждар ўлдириш техникасининг оддий усулларидан тортиб, мураккаб йўлларига дахлдор барча билимлардан сабоқ олибди.\nШундан кейин Чжу Пингман бу билимларни амалиётда синаб кўриш ниятида, кейинги ҳаётини ўрмон ва тоғларда, овлоқ жойларда аждар қидиришга бағишлабди. Аммо, афсуски, бахтга қарши у умри давомида бирорта ҳам аждарга дуч келмабди.\nМуаллиф ҳикоясини шундай тугатади:\n“Барчамиз келажакда бизни нима кутаётганини билмасдан туриб, йиллар давомида гўё ўзимизни аждар билан бўлажак жангга тайёрлаймиз, аждар овчиси сифатида ўзимизни тоблаймиз. Аммо охир-оқибат ҳаёт бизни биз ҳеч қачон назарга илмаган қурт-қумурсқаларга рўбарў қилади ва барчаси мағлубиятимиз билан якун топади”.\nШуҳрат САТТОРОВ таржимаси


Бирлашган Миллатлар Ташкилоти (БМТ)нинг жорий йилнинг 31 март кунида берган расмий маълумот ва хабарларида қайд этилганидай, Ўзбекистон ташаббуси билан «Ёшларнинг ҳуқуқлари бўйича дўстлар гуруҳи» ташкил этилди.\nБМТ Бош котибининг ёшлар билан ишлаш бўйича вакили Джаятма Викраманаяке Ўзбекистон ташаббуси билан ташкил этилган «Ёшлар ҳуқуқлари бўйича дўстлар гуруҳи»нинг тақдимотида иштирок этди. Ушбу халқаро лойиҳа доирасида сайёрамиздаги ёшларнинг ҳуқуқларини илгари суриш ва уларнинг имкониятларини кенгайтириш режалаштирилган.\nБугунги кунда дунёда деярли 2 миллиард ёшлар яшамоқда – бу инсоният тарихидаги энг катта авлод. Дунёнинг айрим мамлакатларида ёшлар аҳолининг 70 фоизини ташкил қилади.\nШу билан бирга ҳозирги инқироздан олдин нашр этилган БМТ маълумотларига кўра, дунёдаги ҳар бешта ёшлардан бири ўқимайди, касбий тайёргарликдан ўтмайди ва ишсиз. Тўрт кишидан бири тўқнашувда яшайди.\nПандемия вазиятни янада оғирлаштирди: мактаб ўқувчиларининг камида учдан бир қисми таълим олиш имкониятидан маҳрум қилинди, ярим миллиардга яқин ўқувчи мактабга бормади. “Бир қатлам авлод офатга дуч келмоқда”, – дея огоҳлантирди БМТ Бош котиби Антониу Гутерриш яқинда қилган чиқишида. Шу билан бирга экстремистик гуруҳлар ижтимоий тармоқларда фаоллашиб, нафратни ёйиб, ёшларни ўз сафларига қўшилишга ундашмоқда.\n«Ёшлар ҳуқуқлари бўйича дўстлар гуруҳи»нинг асосий мақсади – ёшлар сиёсати ташаббусларини қўллаб-қувватлаш ва ёшлар ҳуқуқлари бўйича халқаро ҳуқуқий ҳужжатни ишлаб чиқиш бўйича саъй-ҳаракатларни рағбатлантиришдир.\nХабаримиз бор, БМТ Бош ассамблеясининг 72-сессиясида Ўзбекистон Республикаси Президенти Шавкат Мирзиёев «Ёшлар ҳуқуқлари тўғрисида»ги Конвенцияни қабул қилишни таклиф қилди. Ушбу ташаббус халқаро ҳамжамият томонидан қўллаб-қувватланди. Бугунги кунга қадар ўнлаб мамлакатлар гуруҳга қўшилишди, жумладан Озарбайжон, Қозоғистон, Қирғизистон Республикаси, Тожикистон, Туркманистон ва Туркия давлатлари.\n«Ёш авлоднинг жамоат ҳаётидаги роли ўсиб бораётганига қарамай, уларнинг иштироки кўпинча ўзларининг келажаги учун муҳим бўлган қарорлар ва жараёнларга бевосита таъсир ўтказиш билан эмас, балки фақат маслаҳатлашувлар билан чекланади», – дея таъкидлади Ўзбекистоннинг БМТдаги доимий вакили Бахтиёр Ибрагимов.\nЭлчи жаноблари «Дўстлар гуруҳи» ёшлар ўртасидаги мулоқотни кучайтиришда, ёшлар ҳуқуқлари бўйича халқаро ҳуқуқий ҳужжатнинг аҳамияти тўғрисида мунозараларни тарғиб қилишда муҳим роль ўйнашлигини таъкидлаб, бошқа мамлакатларни ҳам гуруҳга қўшилишга даъват этди.\nДругие материалы в этой категории: « Ҳаддан ошган қавм – помпей\tТИНЧЛИКНИ САҚЛАШ – ИСЛОМГА ХОС »


Мўғул татар қиссаси 12-қисм - IslamHouse.com\nМўғул татар қиссаси 12-қисм ()\nАбу Абдуллоҳ Шоший\nУшбу дарс қуйидаги мавзуларни ўз ичига олади: Боғдод ҳукуматининг аҳволи; Боғдод халқининг ҳолати; Боғдод қамали; Мўғуллар билан Аббосийлар хилофати ўртасидаги музокаралар; Боғдоднинг ўққа тутилиши; Халифанинг хўрланиши;\nМўғул татар қиссаси 12- қисм\nБоғдод ҳукуматининг аҳволи\nБоғдод халқининг ҳолати\nБоғдоднинг ўққа тутилиши\nВассаламу алайкум ва роҳматуллоҳи ва барокатуҳ.\nБарча мақтовлар Оллоҳга хосдир. Унга ҳамду сано ва истиғфорлар айтамиз, Ундан ёрдам сўраймиз, нафсларимиз ҳамда ёмон амалларимиздан паноҳ тилаймиз. Оллоҳ ҳидоят қилган кимсани адаштирувчи, адаштирган кимсани ҳидоят қилувчи йўқдир. Мен шериксиз, ягона Оллоҳдан ўзга илоҳ йўқ ва Муҳаммад унинг бандаси ва элчисидир, деб гувоҳлик бераман.\n– Маънавий жанг;\n– Аббосийлар армиясининг кучсизланиши;\n– Мўғул қўшинининг Ироққа ҳужум қилишга ҳозирланиши;\n– Исмоилия тоифасини қиличдан ўтказилиши;\n– Мўғул босқини вақтида Боғдоднинг аҳволи;\n– Халифа Мустаъсим Биллаҳнинг аҳволи, каби мавзуларни зикр қилган эдик.\nХалифанинг ҳамтавоқлари бўлмиш ҳукумат, ундан зиғирча ҳам фарқ қилмас, хилофатнинг армияси каби руҳан тушкун ва заиф бир ҳолатда эди. Вазирларнинг бутун дарди хаёли дунё жамғариш, бойлик, ўз ҳокимиятларини кенгайтириш, халқни қул қилиш, бир-бирлари билан шон-шарафда мусобақалашиш, қаср ёки мансаб ёҳуд бир жория талашиб ўзаро курашишдан иборат эди. Бу вазирларнинг каттаси юртини ва халқини сотган, уммат душманини ўзига дўст тутган, умматга адоват заҳрини сочган хоин вазир Муаййиддин эди. Бу вазир мусулмонларнинг бошига битган бало бўлиб, унинг халқ билан алоқаси биродарлик эмас, саййид ва қул муносабати каби эди. Ва лаа ҳавла ва лаа қуввата иллаа биллаҳ.\nБоғдод халқининг аҳволига келсак, халқ бу халифадан жафо чекувчи эмасди, зеро, бошлиқ халқ ичидан чиққани учун уларга жуда мос эди. Ўша вақтлар Боғдод ер юзидаги энг катта шаҳарлардан бири бўлиб, нуфуси камида уч милионни ташкил қаларди. Дарҳақиқат, Боғдод халқи тўкин-сочин, тинч ва фаровон ҳаётга мослашган эди.\nХалқнинг бироз бинойилари назарий билим олиш, намозларни масжидларда ўқиш, қуръон тиловатигагина кифояланиб, Расулуллоҳ саллоллоҳу алайҳи ва саллам Исломнинг энг баланд чўққиси эканлигини хабар берган ва уни умматига фарз қилган жиҳодни унутган эди. Аҳолининг қолганлари ва аксар қисми эса, шаҳват ва лаззатларга бурканган, таомлар ва либосларнинг турли туманларини ейиш ва кийиш, жория ва қуллар, дала ҳовлилар, боғ-роғлар, от-уловларни кўпайтириш борасида мусобақалашар эди.\nШунингдек, уларнинг ичида қуръон ва ҳадисни қўйиб, куй ва мусиқа тингловчилари, ҳаром ичимлик ичувчилари, ўғриликни касб қилганлари-ю, золимлари бор эди. Бу ҳам етмагандай, Афғонистон, Ўзбекистон, Туркманистон, Форс, Азарбайжон, Чеченистон ва бошқа Ислом ўлкаларидаги биродарларининг ваҳшиёна қирғини, муслималарнинг қул қилингани, мусулмон гўдакларнинг ўлдирилгани-ю ўғирлангани, муслима қизларнинг зўрлангани, мол-дунёлари таланиб, диёрлари вайрон этилгани, Оллоҳнинг уйи бўлмиш масжидлар ёқилганини эшитиб улардан бирортаси ҳаракат қилмаган эди. Ҳатто халифа Носир Лидийниллаҳнинг Хоразмшоҳларга қарши мўғуллар билан иттифоқ тузишга бел боғлаганини эшитганларида ҳам, бепарволик билан эшитишдан нарига ўтмаган эдилар. Қилмиш қидирмиш деганларидек, жазо ҳам амалнинг жинсида бўлиши тайин. Бир кун келадики, унда мўғуллар Боғдод халқининг бошига ҳам ўша қора кунларни солади, улар вақтида биродарларига ёрдам қўлини чўзмаганларидек, уларнинг аҳволини эшитган бошқа мусулмонлар ҳам томоша қилишдан бошқа чора кўрмайдилар.\nУлар Хоразмшоҳларга қарши мўғулларга ёрдам берганидек, мусулмонлар ҳам уларнинг зарарига мўғуллар билан ҳамкорлик қиладилар. Жумладан, Сурия ва Туркия амирлари Ироқнинг ишғолида мўғулларга ёрдам беради. Мана шундай, тақдир чархпалак мисоли айланиб туради.\nУламолар, рижоллар, билаги кучга тўлган уммат ўғлонлари-ю, мужоҳидлар қани? Маъруфга буюриб, мункардан қайтарувчилар қаерда қолди? Бундай бузуқ жамиятнинг ислоҳчилари қаерга кетди? Дин асллари ва шариъат мақсадларининг соғлом тушунчаси қани? Наҳот, Боғдодда ҳақ йўлда юрувчи бирор киши қолмаган?\nҲижрий 656 йил 12 муҳаррам/мелодий 1258 йил 26 январ куни буюк шаҳар Боғдоднинг шарқий девори қаршисида тўсатдан Ҳулагу бошлиқ мўғул лашкари пайдо бўлди ва шаҳарни қамал қилишга киришди. Айни вақтда чап қанотдан Кит-Буга нойн шаҳарни жануб томонидан қамалга ўтди. Боғдод ўраб олинди, шаҳар атрофига манжаниқ ва бошқа ўқ отар мосламалар ўрнатилди. Оллоҳ таолонинг қадарини тўсиб қолувчи бирор нарса йўқ,\n"Оллоҳнинг (ўлим учун белгилаб қўйган) муддати келган вақтида асло ортга сурилмас"\n"Аниқки, то бирон қавм ўзларини ўзгартир- магунларича Оллоҳ уларнинг аҳволини ўзгартирмас. Қачон Оллоҳ бирон қавмга ёмонлик — бало юборишни ирода қилса, бас, уни қайтариб бўлмас. Ва улар учун Ундан ўзга ҳоким йўқдир"\nҲаёжондан довдираган халифа зудлик билан хоин вазир Муаййиддин Алқамий бошчилигидаги катта маслаҳатчиларини тўплади. Сотқин вазир Муаййиддин Алқамий мўғулларни тинчлантириш ва тинчлик йўли билан музокара қилишни таклиф қилди.\nУ бу ўриндаги ягона ечим бирор бир шартларсиз омонлик сўраш, деди. Бироқ, бу умматда яхшилик тамоман йўқ бўлмайди, вазирлардан Мужоҳуддин Ойбек ва Сулаймоншоҳлар фақат жиҳод қилиш керак, деган фикрни ёқлаб чиқишди. Бу калима Аббосийларнинг бу авлодлари учун биринчи бор эшитилган янги сўз эди гўё. Жиҳодга чақириқ жуда кеч бўлган, тайёргарлик вақти-ю, қўшинни оёққа турғизиш замони қўлдан бой берилган эди. Халифа гўё икки ўт орасида: бир томондан сотқин халифанинг таклифи, иккинчи томондан Мужоҳуддин Ойбек ва Сулаймоншоҳларнинг даъватлари орасида қолган эди.\nХалифа мўғуллар ўз тарихида ҳеч қачон омонлик бермаганини билар, шунингдек, ота-боболаридан "ҳақ-ҳуқуқлар берилмайди, балки олинади", қабилидаги сўзларни эшитган эди. Заиф ва тараддудли халифанинг боши қотди, бинобарин, бу ҳолатда жиҳод қилишдан фойда ҳам оз эди. Чунки жиҳод таваккал қарор эмас, мужоҳидлар ҳам тўсатдан пайдо бўлиб қолмайди, шунингдек, жиҳод тажриба усули ҳам эмас. Жиҳод иймоний, моддий, маънавий, жисмоний ва бошқа жиҳатлардан тайёргарлик кўриш, тарбия олиш, жонни фидо қилиш, юксакликка то исломнинг чўққисигача кўтарилишдир.\nХалифа умрида биринчи марта қўшинни жангга ҳозирлашга киришди. Аббосийлар армиясининг бу авлоди илк бор жангга отланган ва биринчи карра ҳарбий амалиётга жалб қилинган эди. Ҳолбуки, улар аскарий амалиётлардан озод қилиниб, шаҳар ободончилиги, саноат, қурилиш, чорва ва деҳқончилик ишларига бурилган эди. Хилофат армиясидан Мужоҳуддин Ойбек бошлиқ заиф бир қўшин Ҳулагунинг улкан ва қувватли лашкарини қарши олишга чиқди. Хилофат армиясининг сони 10 мингдан ошмас, аксарият аскарлар шаҳар ва дала ишларига жалб қилинган эди. Шунчалар хор ҳолатга тушганларидан, ҳатто бозорлар ва масжидлар дарвозалари олдида тиланчилик қилиш даражасига етган эди. Буларнинг барчаси бош вазир Муаййиддин Алқамийнинг ташаббуси билан бўлган эди. Бунга сабаб, бир йил олдин, яъни ҳижрий 655 йил Боғдодда суннийлар билан рофизийлар ўртасида катта фитна чиқиб, рофизийларнинг жойи бўлган Карх вайрон қилинган ва вазирнинг яқинлари ҳам бу уруш қурбони бўлган эди. Чунончи, вазир ҳам рофизийлардан эди. Боғдод шаҳри бунёд бўлгандан буён бунчалар хунук ҳодисага гувоҳ бўлмаган эди. Шундан сўнг, мўғуллар ҳузурига биринчи бўлиб борган киши вазир Муаййиддин Алқамий эди, деб ёзади Ибн Касир раҳимаҳуллоҳ.\nБу Ислом лашкари Боғдод қўрғонларидан чиқиб, шарққа Ҳулагу лашкари томон йўналди. Шу дамда қўмондон Мужоҳуддин шимол томондан Байжу лашкар тортиб келаётгани эшитди ва Боғдод ҳамма томондан қамал қилинмасин, деган фикрни олға суриб Ҳулагуни қўйиб, Байжу томонга отланди. Чунки Байжу Боғдоднинг шимол ва ғарб томонини қамал қилса, шаҳар барча томондан душман қуршовида қолиши аниқ эди. Мужоҳуддин лашкари Байжу бошлиқ мўғул лашкари билан бундан 600 йилдан олдинроқ буюк қаҳрамон Холид ибн Валид разияллоҳу анҳу томонидан эришилган улкан ғалабага гувоҳ бўлган Анбар минтақасида юзма-юз келдилар. Лекин минг афсус, бу гал Холид ҳам, унинг қўшини ҳам йўқ! Мужоҳуддин Ойбек бошлиқ хилофатнинг қўшини билан Байжунинг лашкари ашуро куни тўқнаш келди. Мусулмон лашкари Анбар ерларига секин-аста кириб борар ва у ерда ер билан яксон қилинар эди. Бу орада Ҳулагу 200 минг мўғул лашкари билан Боғдоднинг шарқий қисмига равона бўлди. Муросасиз давом этган жангда Мужоҳуддин Ойбек озгина қўшини билан Боғдодга қочиб қолишга мушарраф бўлган, лашкарнинг катта қисми жанг майдонида қурбон бўлган эди. Бу аёнчли жанг муҳаррам ойининг 19 куни, яъни Ҳулагу Боғдод деворларининг шарқий тарафида пайдо бўлганидан бир ҳафта кейин содир бўлган эди.\nМўғуллар билан Аббосийлар хилофати ўртасидаги музокаралар\nБайжу вақтни бой бермай, дарҳол Анбар ерларидан тўғри Боғдоднинг шимолига отланди ва уни қамал қилди. Боғдод йиртқич учлик: Ҳулагу, Байжу ва Кит-Бугалар қуршовида қолди. Фурсатдан фойдаланган хоин вазир Муаййиддин халифага: "энди мўғуллар билан музокарага киришмасак бўлмайди", деди. Халифа ўта қувватли билан ўта заиф ўртасида музокара эмас, бўйсинишдан бошқа нарса бўлмаслиги-ю, бош эгиб турган киши шарт қўйиш у ёқда турсин, эътироз ҳам билдира олмаслигини яхши билгани ҳолда таслим бўлишни мувофиқ кўрди, яъни музокарага кўнди.\nХалифа Ҳулагу ҳузурига қалби Аббосийлар хилофатига нисбатан нафрат, ғазаб ва ҳасадга тўла вазир Муаййиддин Алқамий аш-Шиаъий бошчилигидаги расмий делегацияни йўллади. Унга насроний патриарх Макикани (Макаха) шерик қилиб жўнатди. Бутун бошли Ислом хилофатидан шартнома тузишга борган делегация икки кишидан иборат бўлиб, уларнинг бири шиа тоифасидан бўлса, иккинчиси эса насроний эди.\nҲулагу билан хилофатнинг икки кишидан иборат делегацияси ўртасидаги музокара жуда тез якунланди. Ҳулагу уларга катта ваъдалар берди, ваъда Боғдод ишғол қилингандан сўнг бошқарув уларга топширилиши эди. Шарт ҳам битта, хилофатни ағдаришда бор имкониятларини ишга солиб, ёрдамчи бўлиш.\nУ иккиси Ҳулагудан халифага бир неча мўғул-татар шартлари ва ваъдаларини олиб келишди. Бу ваъдалар жумласидан:\nБиринчи: Икки давлат ўртасидаги урушга нуқта қўйиш ва тинчлик алоқаларини ўрнатиш.\nИккинчи: Юз минглаб мусулмонлар қонини тўккан мўғул хоқони Ҳулагунинг қизи халифанинг ўғли амир Абу Бакрга никоҳланиши. Бу халифа Мустаъсим Биллаҳ учун жуда катта иш эди.\nУчинчи: Рум ҳокими ўз мансабида қолдирилганидай, Мустаъсим Биллаҳнинг бошқарув курсисида қолдирилиши. Бу эса, у учун энг асосий нарсалардан бири эди.\nТўртинчи: Агар шаҳар дарвозаларини очиб берсалар, бутун Боғдод аҳлига омонлик бериш.\nАммо шартларга келсак, уларнинг энг муҳимлари қуйидагилар эди:\nБиринчи шарт: Боғдодда эълон қилинган жиҳод ҳаракатига чек қўйиш. Чунки жиҳод даъвати барча "тинчлик музокара"ларини барбод қилиши турган гап эди. Шунинг учун, халифа жиҳодга даъват қилиб турган икки бошлиқ Мужоҳуддин Ойбек ва Сулаймоншоҳларни Ҳулагуга таслим қилиши керак эди.\nИккинчи шарт: Ироқ қўрғонларини бузиш, хандақларни тўлғазиш ва қуролларни топшириш.\nУчинчи шарт: Боғдоднинг бошқаруви мўғуллар раҳнамолиги остида бўлиши.\nХуллас, икки элчи ўз шаҳрига адолат, ҳуррият ва омонлик ваъдаларини олиб қайтди. Агар халифа юқоридаги шартларга рози бўлса, мўғуллар Ироқда ўз дастурларини қолдириб, юртни уларга топшириши ва ўзлари Мўғулистонга қайтишларини айтишди.\nМуаййиддин Алқамий аш-Шиаъий халифага бу музокаралар жудаларда қониқарли, шартлар ҳам енгил, мўғуллар ваъда ва аҳдларига вафодор, Ҳулагу ҳам ажойиб инсон, деди. Халифа хатарли ўринда турар, бир томондан шартлар ўта қаттиқ бўлганидан тараддудланиб, уларни қабул қилишга ботинолмаса, иккинчи томондан вазирларининг Ҳулагуга итоат қилмасангиз, яшашдан умидингизни узаверинг, деб тинимсиз уни кўндиришга ҳаракати оқибатида, у қалби хотиржам бўлмасада бунга рози бўлишга мажбур эканлигини ҳис қиларди.\nХалифа иккиланса-да хор ва тубан ҳаётда яшашни, барча нарсани арзимаган қийматга сотишни фикр қилади. Боғдод халқи тараддудда эди, зеро, жиҳод нидоси жуда кам оғизлардангина чиққан, омма инсонлар қалбини шаҳарни қуршаб олган мўғуллардан бўлган қўрқув эгаллаган ва дунё ўта ширин кўринган эди. Ўша кунларда Боғдодда чиркинликлар жуда кўпайган эди. Чиркинлик қанча кўпайса, ҳалокат ҳам шунча яқин бўлади.\nХалифа ўйлаб кўришга озгина вақт истади, бироқ Ҳулагунинг вақти йўқ эди. Зеро, улкан қўшин учун ҳар кун жуда катта ҳаражат кетиши турган гап. Устига-устак қамал кунлари ҳижрий 656 йил муҳаррам ойи/мелодий 1258 йил январ ойига қаҳратон қиш, аччиқ совуқ кунларга тўғри келган эди. Ҳулагу узоқ вақт кутмади, тош ва ўтдан бўлган замбарак ўқлари билан бомбардимонни бошлаб юборди. Ҳижрий 656 йил 22 муҳаррам/мелодий 1258 йил 5 феврал сешанба куни шаҳар девори дарз кетиб, мўғул аскарларидан кўпи шаҳарга кирди. Биринчи замбарак ўқи тушиши билан халифанинг юраги ёрилаёзди.\nБомбардимон тўрт кун давом этди. Ибн Касир –раҳимаҳуллоҳ– "ал-Бидаяту ван-Ниҳоя" китобида бу воқеани қисқача зикр қилиб, айтадики: "Мўғул-татарлар Халифа қасрини қуршаб, уни ҳар томондан ўққа тутди, ҳатто халифа ҳузурида рақсга тушиб, уни хушнуд айлаётган Арафа исмли маъшуқаларидан бири бўлган канизакка деразадан кирган дайди ўқ тегди ва канизак унинг кўз ўнгида жон берди. Халифа бунинг натижаси ўлароқ хавотирланиб, қаттиқ саросимага тушди. Жорияга теккан ўқни келтиришди, унда: "Агар Оллоҳ таоло қазои қадарини амалга оширишни истаса, ақл эгаларининг ақлларини кетказади", маъносидаги бир неча сатрлар битилган мактуб бор эди. Шунда халифа огоҳликни кучайтириб, ўз қасри ҳимоясини орттиришга амр қилди".\nБундан кўринадики, ўша вақтлар Боғдоддаги инсонларнинг, айниқса, халифанинг қалбига дунё ўрнашиб кетган эди. Ислом умматини ҳимоя қилиш вазифаси юкланган халифа, бундай хатарли ўринда беҳуда ишлар билан банд эди.\nТўғри, канизак унинг қўл остидаги мулки, яъни у учун ҳалол эди, лекин Ислом хилофати пойтахти қамал қилинган, бир оз муддатдан сўнг ўлимга юз тутиш аниқ бўлган, мўғуллар бор кучи билан тошбўрон қилаётган, оловли ўқ таъсирида шаҳарга ўт кетган, инсонлар ўта танг ҳолатда бўлган бир вақтда халифа раққосалар билан кўнгилхушлик қиладими? Ҳикмат ва ақл қани? Жориялар рақси худди таом ва шароб каби уруш вақтида ҳам тарк қилинмайдиган даражада қонга сингиб кетган эдими? Халифа шаҳри, халқи, ҳатто ўзи ҳам шундай қаттиқ қийинчилик ҳолатида турганда, рақс томоша қилиш сингари ишлар билан машғул бўлишни қандай ўзига эп билди?\nМўғуллар халифага ўқ билан йўллаган мактубдаги "Агар Оллоҳ таоло қазои қадарини амалга оширишни истаса, ақл эгаларининг ақлларини кетказади", жумласи Оллоҳ таоло Боғдоднинг ҳалокатини тақдир қилди ҳамда халифанинг, унинг аъёнлари ва халқининг ақлни кетказди, дегани эди. Бу иборалар ҳам, мўғуллар уста бўлиб кетган маънавий урушнинг бир кўриниши эди. Бу фожиа, яъни канизакнинг ўлдирилишидан сўнг, халифа халқни жангга ҳозирламасдан, фақатгина ўз қасрининг ҳимоясини кучайтиришга амр этганининг ўзи, унинг фикрини қосирлигига кифоя қиладиган далил эди.\nБомбардимон ҳижрий 656 йил 1 сафардан 4 сафаргача давом этди ва 4 сафар куни Боғдоднинг шарқий девори қулади....\nШаҳар шарқий деворининг қулаши, хилофатнинг ағдарилгани ва халифанинг озгина муддат умри қолганидан далолат эди. Вазир Муаййиддин Алқамий Ҳулагунинг қаршисига чиқди. Халифа ҳузуридан чиққан элчи Ҳулагунинг йўлига пешвоз чиқиб, халифанинг таслим бўлиши хабарини берди. Ҳулагу бир халифа эмас, балки ўзи билан вазирлар, фақиҳлар, уламолар, амирлар ва аъёнларини ҳам олиб келсин, деб буйруқ қилади.\nЁлғон ваъдаларга алданган халифа 4 сафар куни 3 ўғли: Аҳмад Абул Аббос, Абдураҳмон Абул Фазл ва Муборак Абул Маноқибларни еталаб, 3 мингдан иборат шаҳар қозилари, фақиҳлари, амирлари ва аъёнларини олиб Ҳулагунинг қаршисига чиқди. Халифанинг унинг айтганларини бажаришдан бошқа чораси йўқ эди, шу сабабли, у 700 отлиқ – Боғдоддаги қозилар, фақиҳлар, суфийлар, амирлик ва давлат катталари ҳамда аъёнлардан иборат делегацияни тўплаб, Ҳулагу ўтирган чодир томон чиқди. Улар қўрқувдан кўзёшлари тошқотган, томирларида қонлари музлаган, юрак уриши тезлашган саросимали бир аҳволда чиқиб келишар эди. Ваҳолангки, халифа одатига кўра амирлар ва подшолардан иборат делегацияларни қасрида, юмшоқ ўриндиғида ўтириб кутиб олар эди, бу сафар ҳаётида биринчи марта, лекин хор ва ночор бир ҳолатда ёнига хоин вазири Муаййиддинни олиб, ўзи чиқиб борар эди. Ҳулагунинг чодирига яқинлашгач, мўғул соқчилари уларнинг ҳаммасини баравар киришига изн бермади.\nСоқчилар халифа билан фақат 17 кишигина киради, қолганларини синчиклаб текширамиз, дейишди. Халифа билан бирга 17 киши Ҳулагу ҳузуруга киришди, қолганлар соқчилар айтганидек текширилмади, балки отлари ғанимат қилиниб, ўзлари битта қолдирмай ўлдирилди. Шу тариқа, Боғдод аҳлининг олимлари, фақиҳлари, вазирлари, амирлари ва аъёнларидан иборат делегациянинг асосий қисми дунёдан кўз юмди. Ҳулагу халифани бир неча ғаразларида фойдаланиш мақсадида ўлдирмади ва дастлабки дақиқалардан бошлаб, унга такаббурона ва қаҳр билан муомала қила бошлади. Унга бутун делегацияни қатл қилинганини айтди. Халифа ўшандагина мўғуллар бирон аҳдга ва ваъдага вафо қилмаслигига ишончи комил бўлди, лекин энди кеч бўлган эди. Зеро, Оллоҳ таоло кофирлар хусусида шундай марҳамат қилган:\n"Улар бирон мўмин хусусида на аҳдга ва на бурчга риоя қиладилар. Улар тажовузкор кимсалардир"\nШунингдек, ҳақни ҳимоя қилувчи куч бўлиши лозимлиги, агар киши ҳаққини ҳимоясиз қўйса, ундан сўнг фақат ўзинигина маломат қилиши мумкинлиги халифага аён бўлди, бироқ, минг афсус, энди вақт ўтган эди.\nҚонхўр Ҳулагу кескин буйруқларни бера бошлади:\nБиринчи буйруқ: Халифа халқига қуролларини таслим қилиши ва қаршилик қилмасликка буйруқ бериши. Зотан, бу жуда осон эди, ҳолбуки қўлига қурол кўтарган инсонни ўзи қолмаган эди.\nИккинчи буйруқ: Халифанинг қўлига кишан, бўйнига занжир сиртмоқ солиб, Аббосийлар хазиналари жойларини кўрсатиб бергунича шаҳар бўйлаб айлантириш.\nУчинчи буйруқ: Халифанинг икки ўғли Аҳмад ва Абдураҳмонларни отасининг кўз ўнгида ўлдирилиши. Халифанинг 15 ёшли тўнғич ўғли Аҳмад Абул Аббос ва 13 ёшли ўртанчаси Абдураҳмон Абул Фазллар қатл қилинди. Кенжа ўғли Муборак асир олинди.\nТўртинчи буйруқ: Халифанинг уч опа-синглиси: Фотима, Ҳадича ва Марямларнинг асир қилиниши. Унинг уч опа-синглисидан ташқари халифа саройидан мингга яқин бокира қизлар асир олинди. Иннаа лиллаҳи ва иннаа илайҳи рожиъун.\nБешинчи буйруқ: Вазир Муаййиддин Боғдоддаги аҳли суннат уламолари, ҳофизи қуръонлар ва масжид имом хатибларининг исмларини ёзиб бериши. Сўнгра уларни оила, бола-чақаси билан бирга шаҳар ташқарисига Холлал қабристони ёнига олиб чиқиб, уларни қўй-моллар бўғизланганидек бўғизлаш, хотин ва болаларини қул қилиш ёки ўлдириш. Юқорида зикр қилинган суратда машҳур ислом олими шайх Абул Фарож Ибн Жавзий –раҳимаҳуллоҳ–нинг ўғли, халифа қасрининг устози шайх Муҳиддин Юсуф ва унинг уч ўғли: Абдураҳмон, Абдуллоҳ ва Абдулкаримлар сўйилди. У киши хоин вазирнинг душмани эди.\nМужоҳидлар Мужоҳуддин Ойбек ва Шиҳобуддин Сулаймоншоҳ, халифани тарбия қилган шайхлар шайхи Садруддин Али ан-Наййар шу йўсинда қатл қилинди. Ундан сўнг, масжид имом хатиблари ва ҳофизи қуръонлар сўйилди. Халифа буларга гувоҳ бўлиб турди. Халифа қанчалар дарду алам, надомат ва қўрқувни ҳис қилди экан?! Агар халифа илгарироқ оқибат шундай бўлишини бир неча лаҳза тасаввур қилганида, балки бутунлай бошқа йўлни тутган бўлармиди? Лекин ўтган кунлар ортга қайтмайди, бу Оллоҳнинг қонундир.\n7 - сафар чоршанба куни Ҳулагу лашкарига Боғдоднинг шарқ ва ғарбидан омматан ҳужумга ўтишига буйруқ қилди, хандақлар кўмилиб, шаҳар деворлари бузилди ва мўғуллар шаҳарга киришди. Шаҳарни ва масжидларни вайрон қилишди.\n9 - сафар жума куни Ҳулагу халифанинг қасрига кириб, халифани келтирди ва Аббосийларнинг бутун хазина ва мол-давлатини таслим қилишига амр қилди, сўнгра уларни одамларидан бирига топширади.\nСўнгра рофизий вазир бир неча ой давомида Боғдод масжидларини, ундаги жамоатлар ва жумъаларни бузишга киришди. У бу билан суннийларнинг масжид ва мадрасаларини йўқ қилиб, ўрнига рофизаларнинг бузуқ эътиқодини тарқатишга киришди. Лекин Оллоҳ унга изн бермади, бу ҳодисадан бир неча ойдан кейин унинг жонини олди. Бу ишга бел боғлаган унинг ўғли ҳам унинг ортидан равона бўлди, Оллоҳ у иккисини дўзахнинг қарида жамлагандир, валлоҳу аълам, дейди Ибн Касир раҳимаҳуллоҳ.\nВаллоҳу таъала аълам....\nОллоҳ субҳанаҳу ва таолодан унинг ер юзида жорий қилган қонунларини билдиришини, манфаатли бўлган илмни таълим бериб, таълим бергани билан фойдалантиришини ва тарихни бизларга ибрат қилишини сўраймиз, албатта бу Оллоҳнинг қўлида ва у бунга қодир зотдир.\n Ибн Касир "ал-Бидаяту ван-Ниҳоя" (17/356-357), Рошидуддин "Жомиъут-таварих" (2-жилд, 1-қисм, 281-бет).\n Ибн Касир "ал-Бидаяту ван-Ниҳоя" (17/357).\n Ибн Касир "ал-Бидаяту ван-Ниҳоя" (17/357-358).\n Маҳмуд Шокир "ат-Тарихул Исламий" (6-жилд, Аббосийлар давлати, 2-қисм, 337-бет).\n Ибн Касир "ал-Бидаяту ван-Ниҳоя" (17/358).\n Маҳмуд Шокир "ат-Тарихул Исламий" (6-жилд, Аббосийлар давлати, 2-қисм, 338-бет).\n Рошидуддин "Жомиъут-таварих" (2-жилд, 1-қисм, 286-287-бет), Доктор Абдуллоҳ Саъид Ғомидий "Жиҳадул-мамалик зид ал-мўғул вас-салибиййин" докторлик иши (61-62-бет).\n Маҳмуд Шокир "ат-Тарихул Исламий" (6-жилд, Аббосийлар давлати, 2-қисм, 337-бет)\n Ибн Касир "ал-Бидаяту ван-Ниҳоя" (17/357)\n Доктор Саййод "ал-Мўғул фит-Тарих" (1-жилд, 261-бет), Рошидуддин "Жомиъут-таварих" (2-жилд, 1-қисм, 286-бет).\n Ибн Касир "ал-Бидаяту ван-Ниҳоя" (17/356-357).\n Маҳмуд Шокир "ат-Тарихул Исламий" (6-жилд, Аббосийлар давлати, 2-қисм, 338-бет), Рошидуддин "Жомиъут-таварих" (2-жилд, 1-қисм, 290-291-бет).\n Доктор Али Муҳаммад Саллабий "ал-Мўғул байнал-интишор вал-инкисор" (194-бет).\n Ибн Касир "ал-Бидаяту ван-Ниҳоя" (17/361)\n Ибн Касир "ал-Бидаяту ван-Ниҳоя" (17/362)\n Ибн Касир "ал-Бидаяту ван-Ниҳоя" (17/361-362).\n Ибн Касир "ал-Бидаяту ван-Ниҳоя" (17/362).\n Рошидуддин "Жомиъут-таварих" (2-жилд, 1-қисм, 291-бет), Доктор Абдуллоҳ Саъид Ғомидий "Жиҳадул-мамалик зид ал-мўғул вас-салибиййин" докторлик иши (62-63-бет).\n Рошидуддин "Жомиъут-таварих" (2-жилд, 1-қисм, 292-бет), Доктор Абдуллоҳ Саъид Ғомидий "Жиҳадул-мамалик зид ал-мўғул вас-салибиййин" докторлик иши (63-бет).\nМўғул татар қиссаси 13-қисм\n﴾Ақидани маҳкам тутишга бўлган эҳтиёжимиз﴿\nТалабалар учун қимматли насиҳатлар﴿\nМўғул босқини ёхуд Мусулмонларнинг қонли кечмиши\nPDF - Мўғил татар қиссаси 12-қисм - 201.4 KB\nDOC - Мўғил татар қиссаси 12-қисм - 2.7 MB


Миср президенти Ўзбекистонга келди (фото) - Zamin.uz\n22:15 / 04.09.2018\nЎзбекистон Республикаси президенти Шавкат Мирзиёевнинг таклифига биноан Миср Араб Республикаси президенти Абдулфаттоҳ Саид Ҳусайн Халил ас-Сисий 4 сентябрь куни расмий ташриф билан Тошкентга келди.\nТашрифнинг асосий воқеалари 5 сентябрь куни бўлиб ўтади. Шавкат Мирзиёев ва Абдулфаттоҳ ас-Сисийнинг олий даражадаги учрашувларида Ўзбекистон – Миср ҳамкорлигини ривожлантиришнинг истиқболли йўналишларини муҳокама қилиш, халқаро ва минтақавий сиёсатнинг долзарб масалалари юзасидан фикр алмашиш режалаштирилган.\nПрезидент матбуот хизмати хабарига кўра, музокаралар якунида давлат раҳбарларининг Қўшма баёноти қабул қилиниши, Ўзбекистон билан Миср ўртасида сиёсий, савдо-иқтисодий, туризм, фан, таълим, маданият, спорт соҳаларидаги ҳамкорликни мустаҳкамлаш ва кенгайтиришга қаратилган ҳукуматлараро ва идоралараро салмоқли ҳужжатлар имзоланиши кутилмоқда.\nМиср Президентининг ташрифи доирасида Тошкент шаҳрида икки мамлакат ишбилармон доираларининг бизнес-форуми ва кооперацион биржасини ўтказиш ҳам кўзда тутилган. “Замин” янгиликларини “Twitter”да кузатиб боринг\nШавкат Мирзиёев Минскка етиб борди (фото)\n31-07-2019, 21:05, Ўзбекистон\n31-07-2019, 15:11, Ўзбекистон\n19-10-2018, 09:36, Ўзбекистон\nШавкат Мирзиёевнинг Ҳиндистонга ташрифи санаси маълум қилинди\n28-09-2018, 06:00, Ўзбекистон\n5-10-2017, 16:31, Ўзбекистон


06 май 2021, Тошкент вақти: 13:57\nАҚШ президенти Барак Обама Афғонистонга қўшимча 17 минг ҳарбий жўнатиш ҳақидаги ҳужжатга имзо чекди.\nОқ уй маъмурияти тарқатган баёнотда Афғонистондаги “ёмонлашиб бораётган вазиятни барқарорлаштириш учун” шундай қарор қабул қилингани билдирилган.\nРасмийларга кўра, имзоланган ҳужжатга мувофиқ эрта баҳорда 8000 ҳарбий Афғонистонга юборилади. Афғонистонда август ойида белгиланган умумий сайловлар арафасида эса мамлакатга қўшимча 9000 ҳарбий киритилади.\nҲозирда АҚШнинг 30 мингдан ортиқ ҳарбийси Афғонистондаги халқаро кучлар сафида хизмат қилмоқда.\nКанада телевидениесига интервью берган Барак Обама¸ Афғонистондаги муаммоларни биргина ҳарбий йўл билан ҳал этиб бўлмаслигини таъкидлаб, бу мамлакатда тинчлик равнақ топиши йўлида дипломатик уринишларни ҳам давом эттиришни режалаштираётганини билдирди.\nШунингдек, Обама АҚШ ва иттифоқчиларининг Афғонистонда ғалабага эришиши ҳамда экстремизмнинг ёйилиб кетиши олдини олишга муваффақ бўлишига ишонч билдирди.


Interfutbol.Uz | Кечириш ва кечиктиришлар кечирилмайди\nКечириш ва кечиктиришлар кечирилмайди\n2021-03-04 07:15:00 391 0 Ahadxon\nНиҳоят, «Насаф»га ўтган мавсум якуни бўйича қўлга киритилган кумуш медаллар топширилди. Футболчилар ўзларига тегишли медалларни 3 ойдан ортиқ кутишди. Кечикиш бир ой давом этса, балки буни тушуниш мумкиндир. Аммо мукофотлар топширилишининг 3 ой кечиктирилиши - мутлақо тушунарсиз ҳолат. Зеро, «Насаф» исталган пайт банкрот деб эълон қилинадиган «Жиангсу ФК» каби клуб эмас. «Насаф» - Қашқадарё аҳлининг орзу-умиди, виждони, ор-номуси.\n«Насаф» - футбол жамоаси чегараларидан чиқиб кетган воқелик. Ҳар ҳолда, «Насаф»га фақат футбол жамоаси сифатида қарайдиганлар хато қиладилар, адашадилар ва албатта, жазоланадилар. «Насаф» чекидаги масъуллик - Қашқадарё аҳли олдидаги масъулликдир. Қашқадарё «Насаф» орқали нафас олади, чарчоғини ёзади, мағрур-мағрур қадам ташлайди. Масъуллар шундай жамоага медаллар топширишни кечиктирдилар. Кечиктириб яққол хатога йўл қўйдилар. Тушунамиз, ҳаёт борки, кечикиш бор, кечиктириш бор. Бироқ ўтган мавсум совринини янгиси старти арафасида топширишни оддий кечикиш ва кечиктириш сифатида изоҳлаш мушкул. Бир сўз билан айтганда, бундай ёндашув - лоқайдлик.\nҲа, фоний дунёда қанча кечикиш ва кечиктиришлар кечирилади. Жалолиддин Машарипов «Пахтакор»дан кетишга кечикди. Тўғрироғи, унинг кетиши сунъий тарзда кечиктирилди. Лекин футболчи отни қаттиқроқ қамчиласа, кечикиш ва кечиктириш ўрнини қоплаб юборади. Буни тушуниш мумкин. ЎФА ҳакамлар «иш»и масаласида жиддий чоралар кўришга кечикди. Эҳтимол, бу жараён ҳам сунъий кечиктирилгандир. Майли, муҳими, ўзгаришлар бошланди. Шунисига ҳам шукрми? Йўқ, шукр вақти бошқа. Бу ўринда талаб ва яна ҳам кўпроқ ишлаш - бош мавзу. Кечикиш ва кечиктиришлар туфайли футболимиз жуда кўп имконларни бой бериб улгурди. Ҳаммасига сабаб - эскича мафкура таъсиридан чиқолмаслик, мустақил равишда ташаббус кўрсатолмаслик, барча муаммоларни билган ҳолда, жимгина буйруқ кутиш ва бошқалар...\nШу маънода айтсак, «Насаф»га медаллар топширилишини шукрона тарзида баҳолаш ноўрин. Бу - хатони тўғрилашга уриниш, аниқроғи, халқ ғазабидан қўрқиш, холос. Чунки медалларни 3 ой давомида топширмаганлар аслида ҳозир ҳам бу ишни исташмайди. Назаримизда, шу тадбир ҳам мажбуран, истаб-истамай ўтказилди. Ўзларига қолса, масъуллар бу ишни қилишмасди. Ҳар ҳолда, бизда шундай таассурот уйғонди. Ҳар доим масъулларга осон эмаслигини таъкидлаб келганмиз, уларни тушунишга интилганмиз. Қачонки тушуниш чегаралари бузилса, бор ҳақиқатни ёзганмиз. «Насаф» билан юз берган воқелик мантиқ чегараларини бузди. Бу ўринда «Ҳар ким ичидан ўтганини ўзи билади» қабилидаги хулоса юпанч ҳисобланмайди. Чунки гап ҳар ким ҳақида эмас, балки бутун бошли вилоят шаъни саналмиш «Насаф» хусусида бормоқда.\nМазкур мулоҳазаларни ёзиш асносида МҲСК, «Дўстлик», «Семурғ», «Тўпаланг», «Атласчи», «Косонсой», «Ёшлик», «Обод» каби клубларни эсладик. Табиийки, катта авлод вакиллари ўша жамоаларни соғинишади. Соғинч, армон ўз йўлига. Факт шуки, ўша клублар бугун тарихга айланди. Демоқчимизки, «Насаф»га ҳам ўша жамоалар каби қараш - чинакам фожеа. Ҳа, медалларнинг топширилиши ҳамма муаммо ҳал бўлганини англатмайди асло. 3 ой давомида топширилмаган кумуш медаллар ҳақиқий вазиятни кўрсатиб турибди. Жамоадаги муаммолар қай даражада эканлигини тасаввур қилиш учун ортда қолган ва жамоа асабини эговлаган 3 ойлик муддатнинг ўзи етарли. Бунинг учун журналистик текширув ёки каттакон тафаккурга эҳтиёж йўқ. Қолаверса, шу иш орқали кимларнингдир сабр косаси синалаётгандек туюлмоқда. Гўёки жамоада кимдир ортиқча ва унинг ўзи буни сезмаяпти. Ишқилиб, биз нотўғри мулоҳаза юритаётган бўлайлик-да...\nХуллас, «Насаф» каби халқ жамоасига беписанд муносабат кечирилмайди асло, худди миллий терма жамоамиздаги вазиятга бепарво қараш каби. Кечикиш ва кечиктиришни халқ кечирса ҳам, тақдир ва тараққиёт кечирмайди, асло. Ўйлаймизки, тақдир ва тараққиёт тўфони кўтарилиши шарт эмас ва футболимиз мутасаддилари буни яхши билишади.


НОЁБ ОБЪЕКТЛАР -Самарканд давлат университети\nЯДРО ФИЗИКА ЛАБОРАТОРИЯСИ\nЛабораторияда Марказий Осиёда ягона бўлган МТ-22С русумли электронлар тезлаткичи ўрнатилган, узунлиги 300 метр бўлган ер ости канали ноёб ва ўта мураккаб тажрибаларни ўтказишга имкон беради. Экспериментал ядро физикаси, қаттиқ жисмлар радиацион физикаси, радиацион материалшунослик, радиобиология ва радиоэкология йўналишлари бўйича ЎзРФА ИТИлари, хусусан ЯФИ билан ҳамкорликда илмий тадқиқотлар ўтказилади ва олий малакали кадрлар тайёрланади.\nМузей 1934 йилда ташкил топган. 5000 дан ортиқ умуртқали ҳайвонлар, 10000 тур ҳашаротлар, жами 100 дан ортиқ ҳашаротлар энтомологик коллекцияси мавжуд. Остеологик коллекция таркибида қушлар, сут эмизувчилар, умуртқасиз ҳайвонлар, балиқлар, сув ва қуруқликда яшовчилар ва судралиб юрувчилар синфларига мансуб экспонатлар мавжуд. Бу лабораторияда талаба ва магистрантлар БМИ ва МДларини бажаришади. Зоология музейида Жанубий ва Шимолий Америка, Европа, Африка, Осиё, Австралия қитъаларида яшайдиган ҳайвон экспонатларидан иборатдир. Музейнинг диққатга сазовор экспонатларидан яна бир гуруҳи бу Ўзбекистон ва Ҳалқаро Табиатни Муҳофаза Қилиш Иттифоқи «Қизил китоби»га киритилган ҳайвонлар ҳисобланади.\nАЛИШЕР НАВОИЙ МУЗЕЙИ\nАлишер Навоий музейи базасида 2014 йилда А.Навоий номидаги СамДУ илмий-амалий музей-лабораторияси ташкил қилинди. Музей-лаборатория экспозицияси 5 бўлимдан иборат бўлиб, унинг марказий қисмида Алишер Навоий ҳаёти ва ижодий фаолиятига бағишланган экспозициялар жойлашган. Музей-лаборатория тарих ва филология таълим йўналишларида таҳсил олаётган талаба ва магистрант учун илмий-тадқиқот, ўқув-амалий ва маданий-тарбиявий база сифатида фаолият кўрсатади.